הוועדה המשותפת לוועדת הכנסת ולוועדת המדע והטכנולוגיה לדיון בהצעת חוק התקשורת (בזק ושידורים) (תיקון-חובת סינון אתרים פוגעניים), התשע"ו-2016, כנסת 20, פרוטוקול מספר 1, 2018-12-03 09:30

מכלוף מיקי זוהר: שלום לכולם.

מכלוף מיקי זוהר: אני מתכבד לפתוח את דיוני הוועדה המשותפת לוועדת הכנסת וועדת המדע והטכנולוגיה בעניין הצעת חוק התקשורת, חובת סינון אתרים.

מכלוף מיקי זוהר: אני רוצה להתחיל את הדיון הזה בבשורה.

מכלוף מיקי זוהר: בימים האחרונים התנהלו שיחות רבות ביני לבין אנשי האינטרנט, כמובן הספקיות.

מכלוף מיקי זוהר: חברת הכנסת שולי מועלם ניהלה שיחות רבות עם מנכ"ל משרד התקשורת, ואני כמובן חושב שאנחנו באמת יכולים להגיע לפריצת דרך, שאולי תהיה, כמו שכל הזמן קורה במדינת ישראל, היסטורית, ראשונית.

מכלוף מיקי זוהר: כי מה לעשות, אנחנו תמיד פורצי דרך במדינה שלנו בכל תחום, אז כנראה שגם בתחום הזה.

מכלוף מיקי זוהר: אני רוצה להציג את הרעיון בתחילת הדיון, ברשותכם, כדי לחסוך זמן.

מכלוף מיקי זוהר: אם בסוף נגיע להבנות לגבי כל העניינים, אני חושב שיהיה לנו סוף-סוף חוק וסוף-סוף פתרון אמיתי לילדים.

מכלוף מיקי זוהר: בשיחות שערכתי עם סמנכ"ל הרגולציה של חברת סלקום, ניר יוגב, הוא הסביר לי את הבעיות הטכניות שיש כרגע ביישום החקיקה, והסביר לי פתרונות.

מכלוף מיקי זוהר: אני חייב לשבח אותך, אתה אדם מקצועי, הסתכלת על העניין בראייה מקצועית נטו, שמת כרגע את הדעות שלך בצד ואמרת לי מקצועית מה אפשר ומה אי אפשר.

מכלוף מיקי זוהר: מה שאני חושב שאפשר, ומיד נשמע גם גורמי מקצוע שיגידו אם זה אפשרי או לא אפשרי, ומתוך רצון ברור להגן על ילדים ועל קטינים בלבד - - -

שולי מועלם-רפאלי: ילדים ונוער.

מכלוף מיקי זוהר: נוער, כן.

מכלוף מיקי זוהר: מהרגע שאדם ינסה לגלוש באתר פורנוגרפי, הוא ייכנס לאתר פורנוגרפי שכמובן חברות האינטרנט יודעות לאתר את זה, כי מן הסתם יש להם דרך לאתר את האתרים הללו, יהיה דף נחיתה שיעמוד מולו, שיסביר לו שיש הוראות חוק במדינת ישראל שלקטינים אסור לגלוש באתרים פורנוגרפיים, ואנחנו לא רוצים לתת להם לגלוש באתרים פורנוגרפיים.

מכלוף מיקי זוהר: ואם אתה רוצה לגלוש באתר פורנוגרפי, אתה צריך להקיש את תעודת הזהות שלך ותאריך לידה.

מכלוף מיקי זוהר: מהרגע שהקשת תעודת זהות ותאריך לידה, מן הסתם במרשם האוכלוסין יודעים לסנכרן את זה, יש מערכת שיכולה לסנכרן את זה לא דרך מרשם האוכלוסין אלא דרך מערכת האינטרנט, שבאופן אוטומטי ידעו אם אתה בגיר או לא.

מכלוף מיקי זוהר: פעם שאתה בגיר, אתה תוכל להמשיך ולגלוש באתרי פורנו כמה שאתה רק רוצה.

מכלוף מיקי זוהר: אם אתה קטין, אתה לא תוכל להמשיך לגלוש באתרי פורנו.

מכלוף מיקי זוהר: ברגע שיש דף הנחיתה הזה, שזה בעצם סוג של משהו שעוצר אותך בדרך לאותו אתר פורנוגרפי, כל מה שאתה צריך לעשות זה להוכיח שאתה בגיר.

מכלוף מיקי זוהר: אם הוכחת שאתה בגיר, אף אחד לא מונע ממך להמשיך את הגלישה.

רויטל סויד: ואיך מוכיחים שאתה בגיר?

מכלוף מיקי זוהר: תעודת זהות ותאריך לידה, אתה מקיש בדף הנחיתה הזה.

מכלוף מיקי זוהר: פשוט.

ניר הירשמן: רשימות שחורות.

מכלוף מיקי זוהר: עכשיו אדוני טען טענה חשובה, רשימות שחורות.

מכלוף מיקי זוהר: האם אדוני יודע, ואני מניח שהוא יודע, כי הוא טען את זה כטענת סרק עכשיו, שברגע שאתה גולש באתר פורנוגרפי כל חברות האינטרנט יודעות את זה?

ניר הירשמן: קודם כל - - -

מכלוף מיקי זוהר: כן או לא?

מכלוף מיקי זוהר: תענה.

ניר הירשמן: דבר ראשון אני רוצה להגיד שאנחנו מתנגדים לפורנוגרפיה.

מכלוף מיקי זוהר: לא, ידידי, אני אגיד לך איך עובד הדיון הזה.

מכלוף מיקי זוהר: לא צריך הקדמות ולא צריך הערות.

מכלוף מיקי זוהר: כולנו מתנגדים לפורנוגרפיה.

ניר הירשמן: אנחנו מתנגדים לרשימות שחורות.

מכלוף מיקי זוהר: ידידי, זה יהיה כך, אני אשאל שאלה ואתה תענה תשובה.

ניר הירשמן: אין שום בעיה.

מכלוף מיקי זוהר: או שלא יהיה בינינו שיח.

מכלוף מיקי זוהר: האם כשאתה נכנס לאתר פורנוגרפי היום, בלי שום קשר לכלום, חברת האינטרנט יודעת על זה?

ניר הירשמן: חברת האינטרנט לא אמורה לדעת על שום דבר.

מכלוף מיקי זוהר: שאלתי שאלה, אתה לא עונה לי.

ניר הירשמן: היא לא יכולה לדעת.

ניר הירשמן: אם אתה - - -

מכלוף מיקי זוהר: עצור.

מכלוף מיקי זוהר: ניר יוגב, שאלה.

מכלוף מיקי זוהר: אם אדם נכנס לאתר פורנוגרפי, האם חברת האינטרנט יודעת על זה?

ניר הירשמן: היא שומרת תיעוד.

מכלוף מיקי זוהר: סבלנות, אנחנו עושים פה סדר.

מכלוף מיקי זוהר: האם חברת האינטרנט יודעת מזה, יכולה לדעת מזה?

ניר יוגב: אנחנו יכולים לדעת את זה, אבל אנחנו לא בודקים.

ניר יוגב: אנחנו לא שומרים תיעוד של הדברים.

מכלוף מיקי זוהר: תודה.

שולי מועלם-רפאלי: ממה נפשך, אם הם לא שומרים היום, לא ישמרו גם בעתיד.

ניר הירשמן: אבל זאת הבעיה.

ניר הירשמן: אני רוצה לנסות לטעון כאן איזושהי טענה.

שולי מועלם-רפאלי: 11 דיונים היו.

מכלוף מיקי זוהר: בבקשה.

ניר הירשמן: אם רוצים לעצור פורנוגרפיה, וצריך לעצור פורנוגרפיה, וצריך לעצור את סרטוני הזוועה של הילד המסכן שנפל בקריית ים והפיצו את הסרטון שלו – יפה.

מכלוף מיקי זוהר: נכון.

ניר הירשמן: במדינת ישראל יש חוק.

ניר הירשמן: האם המשטרה תבעה את אותה גברת שהפיצה את הסרטון הזה?

מכלוף מיקי זוהר: אדוני, אתה לא תורם לי לדיון.

ניר הירשמן: זה חמש שנות מאסר.

מכלוף מיקי זוהר: אתה לא תורם לי לדיון.

מכלוף מיקי זוהר: אתה עכשיו רוצה לחנך אותי איך לקדם את האינטרסים של מדינת ישראל.

מכלוף מיקי זוהר: אתה רוצה להיות ענייני?

מכלוף מיקי זוהר: ידידי רוצה להיות ענייני?

ניר הירשמן: אם רוצים לעשות את הדבר הזה, הרי מה שקורה זה שכאן אנחנו נקבל רשימות שחורות, אנחנו נקבל האזנות סתר.

מכלוף מיקי זוהר: איך?

מכלוף מיקי זוהר: תסביר לי איך.

רויטל סויד: אבל תן לו לדבר.

מכלוף מיקי זוהר: למה אתה מדבר שטויות, אדוני?

מכלוף מיקי זוהר: אז למה הם לא עושים את זה היום?

ניר הירשמן: כי אסור לעקוב אחרי בני-אדם.

מכלוף מיקי זוהר: אז למה שהם יעשו את זה אחרי החוק?

רויטל סויד: מיקי, תנו לו לדבר, שנשמע אותו ונעבור הלאה.

רויטל סויד: הוא כבר היה מסיים.

מכלוף מיקי זוהר: אני אגיד לכם מה מקומם אותי, ואני רוצה שגם שולי תתייחס לעניין.

מכלוף מיקי זוהר: מה שמקומם אותי, זה שאתם טוענים טענות סרק ופשוט מפריחים אותן באוויר בלי שום בסיס.

ניר הירשמן: מדוע טענות סרק?

מכלוף מיקי זוהר: כי כשאתה אומר רשימות שחורות, אתה צריך לבסס את זה.

ניר הירשמן: נכון, כי זה מה שאתה מבקש ממנו לנהל.

שולי מועלם-רפאלי: למה אתה לא מוטרד מהרשימות השחורות שנוצרות כשאנשים נכנסים עם קוד לערוצים הפורנוגרפיים בטלוויזיה?

ניר הירשמן: אני רוצה להקדים.

שולי מועלם-רפאלי: אל תקדים.

שולי מועלם-רפאלי: תענה לי למה אתה לא מוטרד מהרשימות השחורות האלה.

ניר הירשמן: אני מוטרד מאוד.

ניר הירשמן: האינטרנט שונה מאוד מטלוויזיה.

מכלוף מיקי זוהר: מה זה קשור?

ניר הירשמן: הבעיה שלנו היא שהדבר הזה הופך לאט לאט להיות כמו שלטון האזנות הסתר של מפא"י.

מכלוף מיקי זוהר: אני אסביר לך משהו, כי אני רואה שאתה מתעקש לטעון טענות שאין להן באמת בסיס.

מכלוף מיקי זוהר: אני רוצה להבהיר לך דבר אחד, וחשוב לי להבהיר את זה.

מכלוף מיקי זוהר: אנחנו נמצאים היום במצב שהוא יהיה דומה למצב אחרי החוק.

מכלוף מיקי זוהר: השוני היחיד שיהיה הוא שילדים לא יוכלו לגלוש בפורנו.

מכלוף מיקי זוהר: זה השוני היחיד.

מכלוף מיקי זוהר: אני אסביר לך גם למה.

מכלוף מיקי זוהר: כי כשאנחנו מדברים על דף נחיתה שעומד מול אדם שרוצה לגלוש באתר פורנו, ושמסביר לו שהוראות החוק קובעות שאסור לילדים לגלוש בפורנו, וכל מה שהוא צריך לעשות - - -

ניר הירשמן: אבל למה אנחנו לא תובעים את הפושעים?

מכלוף מיקי זוהר: אל תטען לי טענות אחרות.

מכלוף מיקי זוהר: אני רוצה לעזור לך, ידידי.

מכלוף מיקי זוהר: אתה יכול לשבת פה ולצעוק מהבוקר עד הלילה ולנסות לשכנע אותי שצריך להילחם בפושעים.

מכלוף מיקי זוהר: אני קיבלתי החלטה כמחוקק, יחד עם חברתי שולי מועלם כמחוקקת, שאנחנו לא רוצים לרדוף עכשיו אחרי הפושעים, משאירים את זה למשטרה.

מכלוף מיקי זוהר: אנחנו רוצים להגן על הילדים.

מכלוף מיקי זוהר: מהרגע שהחלטנו את זה, מה שיכול לשנות את זה, זה טיעונים מקצועיים נטו.

מכלוף מיקי זוהר: אתה לא יכול לשכנע אותנו בלי נתונים מקצועיים.

מכלוף מיקי זוהר: אתה יכול לשכנע אותנו עם נתון שאומר: זה לא ישים טכנולוגית.

מכלוף מיקי זוהר: אז בוא תוכיח לי, ואני אגיד לך שאתה צודק.

רויטל סויד: מיקי, תן לו לדבר.

רויטל סויד: אני לא מצליחה לשמוע מה הוא אומר.

מכלוף מיקי זוהר: את לא מבינה מה הוא אומר?

מכלוף מיקי זוהר: הוא אומר לא צריך את החוק, בוא נאכוף את אלה שנותנים פורנו.

מכלוף מיקי זוהר: קח שתי דקות, תדבר.

מכלוף מיקי זוהר: תגיד מה שאתה חושב.

ניר הירשמן: אני אב לשלושה ילדים שהגדולה בהם בת שמונה.

ניר הירשמן: אין אדם שחושש יותר ממני מפורנוגרפיה.

ניר הירשמן: אבל אם רוצים לעצור פורנוגרפיה, צילומי אסונות, צריך לעצור אותם, וצריך לעצור אותם במקום.

ניר הירשמן: אם רוצים לעצור פורנו, זה מעולה.

ניר הירשמן: צריך לעצור את זה, כמו שעושים שידול לזנות.

ניר הירשמן: בוא נפליל את מי שמעביר את הסרטונים לילדים, בוא נתבע את בעלי האתרים.

ניר הירשמן: אני רוצה לומר לך עוד דבר אחד.

ניר הירשמן: ז'בוטינסקי אמר כל יחיד הוא מלך.

ניר הירשמן: הבעיה היא שכאן בוועדה לא רוצים לעצור פורנו.

ניר הירשמן: כאן רוצים להחזיר את האזנות הסתר של מפא"י ואת הרשימות השחורות.

מכלוף מיקי זוהר: אתה מדבר שטויות.

מכלוף מיקי זוהר: אתה מדבר שטויות.

ניר הירשמן: תהיה כאן אומה של מלשינים שמסתכלים מעבר לכתף ופקידים אפלוליים שמחזיקים רשימות שחורות של סוטים.

ניר הירשמן: זו בושה וחרפה.

מכלוף מיקי זוהר: אתה מדבר שטויות במיץ עגבניות.

מכלוף מיקי זוהר: סליחה על הביטויים הגרועים שאני משתמש בהם, אתה מדבר שטויות במיץ עגבניות.

שולי מועלם-רפאלי: אל תדבר אליו כך, זה לא מכובד.

שולי מועלם-רפאלי: אתה חבר כנסת.

מכלוף מיקי זוהר: אני לא יכול לשמוע את השטויות האלה.

רויטל סויד: אתה לא רק חבר כנסת, אתה גם יושב-ראש ועדה.

רויטל סויד: תן לו לדבר.

מכלוף מיקי זוהר: אני אומר את זה, ואני חוזר ואומר, אתה מדבר שטויות במיץ עגבניות.

ניר הירשמן: אתה נציג של תנועת החירות, אתה נציג את תנועת הליכוד.

ניר הירשמן: תנועת החירות אמרה מההתחלה: כל יחיד הוא מלך, חופש ביטוי, חופש פרט.

ניר הירשמן: אלה הם הדברים.

ניר הירשמן: ברגע שאתה מביא את דף הנחיתה זה אומר שצריך לעמוד שומר וירטואלי שמסתכל ובודק כל אדם, מי גולש, לאן גולש.

ניר הירשמן: היום זה פורנוגרפיה, מחר זה יהיה הסתה, אחר כך זה יהיה הצד הלא נכון של המפה הפוליטית.

ניר הירשמן: אנחנו צריכים לתקוף את מי שמפיץ פורנוגרפיה, אנחנו צריכים לאכוף נגדו.

מכלוף מיקי זוהר: תודה, אדוני.

קריאה: זה כמו שיצרנית רכב תגיד שהיא לא שמה חגורת בטיחות, כי יש נהגים שייכשלו.

ניר הירשמן: מה פתאום.

ניר הירשמן: צריך לתבוע את אותם אנשים.

מכלוף מיקי זוהר: תודה רבה, אדוני.

שולי מועלם-רפאלי: אני מבקשת לפתוח את הדברים שלי בהתנצלות בפני פקידי הציבור ובפני האנשים הנוספים בדיון הקודם.

שולי מועלם-רפאלי: בשש השנים שאני חברה בכנסת, מעטות הפעמים שמצליחים להכעיס אותי כל כך, באופן שבו אני מדברת בצורה שדיברתי אל פקידי ציבור ואל אנשים שמשתתפים בוועדה.

שולי מועלם-רפאלי: אז אני פותחת את הדברים שלי כמובן בהתנצלות.

שולי מועלם-רפאלי: אני מתנצלת על האופן שבו הדברים נאמרו.

שולי מועלם-רפאלי: זה לא ראוי ולא מתאים, בטח במעמד שיש פה לחברי כנסת שהוא בדרך כלל עודף.

שולי מועלם-רפאלי: אחרי שאמרתי את הדברים האלה, אני מבקשת לחזור לדיון המהותי.

שולי מועלם-רפאלי: אני מבקשת, אדוני, להזכיר שיש פה שתי שאלות יסוד.

שולי מועלם-רפאלי: הראשונה מהותית והשנייה מה הדרך.

שולי מועלם-רפאלי: יש פה שתי שאלות יסוד.

שולי מועלם-רפאלי: האם במהות יש פה הסכמה שאסור לתת לילדים ולנוער להיחשף למגיפה השקטה שגורמת נזק בלתי נתפס לכל אחד מהם ולכולנו כחברה.

שולי מועלם-רפאלי: אם עונים על השאלה הזאת בחיוב, אז השאלה הבאה היא מה הדרך, שאלה שאפשר לדיין אותה.

שולי מועלם-רפאלי: אם עונים עליה בשלילה, אז המשך הדיון הוא לא מול מי שעונה לא על השאלה הזאת.

שולי מועלם-רפאלי: אם אין לאנשים פה ספק שצריך למנוע מילדים ונוער הגעה לאתרים פורנוגרפיים בקלות הבלתי נסבלת שזה ניתן היום, מול האנשים האלה – אני מודה, אני מקשיבה לדברים שלהם בשקט, מנסה ללמוד מהם, אבל אין לי יכולת להמשיך איתם בשיח לשאלה הבאה.

שולי מועלם-רפאלי: השאלה הבאה היא הדרך.

שולי מועלם-רפאלי: אחרי שהבנו שטכנולוגיות יש ושאיראן זה לא כאן ושאנחנו מבינים שיהיו כאלה שכנראה יוכלו לעקוף את החסימות שנשים, אבל רוב הילדים הם לא האקרים מדופלמים, וגם אם נצליח ב-70% הרי שעשינו שינוי דרמטי בחייהם של אזרחי מדינת ישראל, ואחרי שהצלחנו להבין שיש טכנולוגיה ואפשר לשאול שאלות איפה הטכנולוגיה הזאת צריכה להיות באתרים, בספקיות, בדרכים שפתרו את זה בעולם, בדרך שאנחנו נמציא בארץ, אז כל השאלה היא מה צריך עכשיו.

שולי מועלם-רפאלי: צריך זמן?

שולי מועלם-רפאלי: צריך תקציב?

שולי מועלם-רפאלי: צריך דרכים שונות שאנשי הטכנולוגיה יביאו אותן?

שולי מועלם-רפאלי: בזה אנחנו במקום אחר.

שולי מועלם-רפאלי: אני רוצה להזכיר לאדוני, אנחנו בדיון מספר 12 לקריאה ראשונה.

שולי מועלם-רפאלי: מעולם בחוקים משמעותיים לעילה ולעילה בחייהם של אזרחי מדינת ישראל ובדברי ימי הכנסת לא דוינו פה חוקים לקריאה ראשונה בפעם ה-12.

מכלוף מיקי זוהר: חברת הכנסת שולי מועלם, כמה סמלי יהיה שהוא יעבור דווקא בדיון ה-13.

שולי מועלם-רפאלי: דבר אחרון שאני מבקשת להגיד.

שולי מועלם-רפאלי: בשבת עברתי על כל מיני עיתונים.

רויטל סויד: חשבנו אתרים.

שולי מועלם-רפאלי: לא, אתרים עוד לא.

שולי מועלם-רפאלי: אני שומרת שבת, כידוע, וזה עדיין בהגדרתו חילול שבת כמובן, כפי שגברתי, שאף היא שומרת שבת, יודעת.

שולי מועלם-רפאלי: עברתי על כל מיני עיתונים, וראה זה פלא, עיתון אחרי עיתון אומרים לי: אם את רוצה סינון יותר טוב, רק תשלמי לנו יותר כסף.

שולי מועלם-רפאלי: זה אומר שהטכנולוגיה קיימת.

מכלוף מיקי זוהר: בטח שהיא קיימת.

שולי מועלם-רפאלי: עכשיו השאלה האם מדינת ישראל היא חזקה יותר מחברות פרטיות שמציעות את הסינון הזה.

שולי מועלם-רפאלי: לדעתי כן.

שולי מועלם-רפאלי: והאם מדינת ישראל לוקחת אחריות.

שולי מועלם-רפאלי: הדבר האחרון.

שולי מועלם-רפאלי: יש פה מי שמדבר ערכים ויש פה מי שצריך לתרגם את הערכים לדרכי ביצוע.

שולי מועלם-רפאלי: אני חושבת שכמחוקקים, כשליחי ציבור, כמנהיגי ציבור, אנחנו מדברים ערכים.

שולי מועלם-רפאלי: הערך שאנחנו מבקשים להביא הוא מניעת גלישה של ילדים ונוער לאתרים פורנוגרפיים.

שולי מועלם-רפאלי: זה דומה לערך שאומרת מדינת ישראל, שמונעת מילדים ונוער לצרוך אלכוהול, שמונעת מילדים ונוער להיכנס לחנויות המוכרות אביזרי מין.

שולי מועלם-רפאלי: שאומרת בעזרת השם בימים הקרובים: זנות אסור לצרוך במדינת ישראל.

שולי מועלם-רפאלי: כך אני רואה את זה.

שולי מועלם-רפאלי: על כל השאלות של מה הדרך, יש פה אנשי מקצוע.

שולי מועלם-רפאלי: הם יושבים במשרד התקשורת, הם יושבים במשרד המשפטים, הם יושבים במשרד החינוך, הם יושבים במשרד לביטחון פנים.

שולי מועלם-רפאלי: הרי ברור לחלוטין שגם החוק הזה כשיעבור לא יהיה לבד בחלל האוויר.

שולי מועלם-רפאלי: הוא לא ימנע את הצורך של משרד החינוך להמשיך לפעול.

שולי מועלם-רפאלי: הוא לא ימנע גרם מהאחריות ההורית שנמצאת ומוטלת על כתפי כל אחד מאתנו שיש לו כבר ילדים, ואלה שבעזרת השם יהיו להם ילדים בעתיד.

שולי מועלם-רפאלי: שאלת היסוד היא שאלת המהות, האם פורנוגרפיה היא דבר שילדים ונוער אמורים להגיע אליו או לא.

שולי מועלם-רפאלי: אם התשובה היא כן, יש דרך.

שולי מועלם-רפאלי: אם התשובה היא לא, אין לנו לאן להמשיך מפה.

מכלוף מיקי זוהר: תודה.

מכלוף מיקי זוהר: אני רוצה לקבוע את סדרי הדיון.

מכלוף מיקי זוהר: חברת הכנסת סויד תדבר, ולאחר מכן נתחיל להיכנס למהות החוק, נשלים אותו ונצביע עליו בדיון הבא, שיהיה כנראה כבר ביום רביעי הקרוב.

מכלוף מיקי זוהר: זו המטרה שלי וכך החלטתי.

מכלוף מיקי זוהר: אני חוזר ואומר, החוק בסופו של דבר יגיע למצב הבא, שכל אזרח במדינת ישראל שירצה לגלוש באתר פורנוגרפי יקבל דף נחיתה מולו, פעם אחת.

מכלוף מיקי זוהר: יופיע בו שיש הוראות חוק להגנה על ילדים מתכנים פורנוגרפיים, ובמידה שהוא רוצה לגלוש באתר הזה הוא צריך להקיש את תעודת הזהות ותאריך הלידה שלו.

מכלוף מיקי זוהר: המערכת הזאת מן הסתם תהיה מסונכרנת עם מרשם האוכלוסין, זאת אומרת שכל מי שבגיר יוכל באופן אוטומטי להיכנס.

מכלוף מיקי זוהר: לא יהיו שום רשימות שחורות, לא יהיה שום תיעוד מעבר למה שכבר קיים היום בהתאם לחוק.

מכלוף מיקי זוהר: זה אומר שאם המשטרה תפנה לחברות האינטרנט ותרצה לדעת איפה אדם גלש, היא תמסור את זה, כמו שהיא מוסרת גם היום.

מכלוף מיקי זוהר: שום תיעוד.

מכלוף מיקי זוהר: זה מופיע גם בחוק.

מכלוף מיקי זוהר: אני חייב לשבח את היועצת המשפטית של הוועדה, שהתעקשה לכתוב את הסעיף הזה שלא יהיו שום רשימות שחורות ולא יהיה שום מאגר מידע, גם בהתאם לחוק, וזו עבירה פלילית למי שמתעד את העניין הזה.

שולי מועלם-רפאלי: גברתי עשתה עבודה יוצאת מן הכלל.

מכלוף מיקי זוהר: אנחנו מודים לך, גברתי, גם על העבודה המאולצת, המהירה, החפוזה שהטלנו.

מכלוף מיקי זוהר: אבל את יודעת שזה חוק חשוב.

מכלוף מיקי זוהר: אני מאוד מודה לך על זה.

מכלוף מיקי זוהר: מהרגע שאדם הקיש את מספר הזהות שלו ואת תאריך הלידה שלו ואז הוא בעצם הוכיח שהוא בגיר, דף הנחיתה נעלם והוא יכול לגלוש באתרים לא הולמים.

מכלוף מיקי זוהר: הוויכוח שהתעורר אחר כך הוא בשאלה לאיזה פרק זמן יהיה כל פעם דף הנחיתה הזה.

מכלוף מיקי זוהר: האם זה יהיה פעם אחת והוא ייעלם לנצח, או שמא נעשה את זה מדי כמה חודשים כדי לרענן את זכרונו של האזרח שקטינים צריכים להיות מוגנים.

מכלוף מיקי זוהר: זו כל השאלה.

מכלוף מיקי זוהר: אנחנו נדבר על זה.

מכלוף מיקי זוהר: חברת הכנסת סויד, בבקשה.

רויטל סויד: אני חושבת שאין אחד פה סביב השולחן ואין אחד כאן בחדר ואין אחד שצופה בנו ואין אחד שמודע לחוק שהוא בעד פורנוגרפיה, בטח לא לקטינים, בין אם זה ילדים ובין אם זה בני נוער.

רויטל סויד: אבל אחרי שאמרנו את זה, נשאלת השאלה מה קורה עם הצעת החוק הזאת.

רויטל סויד: אני רוצה לומר לכם, חבר הכנסת מיקי זוהר, יושב-ראש הוועדה, וחברת הכנסת שולי מועלם, הוועדה הזאת שהקמתם, הוועדה המשותפת הזאת, זו ועדה מכורה מראש.

מכלוף מיקי זוהר: הם הרבה בשמאל שם, הא?

מכלוף מיקי זוהר: יש הרבה מתפקדים ממפלגת העבודה שמתעסקים בזה?

רויטל סויד: הוועדה הזאת היא ועדה שהיא בעצם הונאה אחת גדולה.

רויטל סויד: קיימתם 11 דיונים.

מכלוף מיקי זוהר: כמה מתפקדים יש במפלגת העבודה שהם עשו לובי סביב האירוע הזה?

שולי מועלם-רפאלי: מיקי, תאפשר לחברת הכנסת סויד לדבר בצורה מכובדת.

שולי מועלם-רפאלי: זה לא מתאים לא לך ולא לוועדה.

מכלוף מיקי זוהר: הרבה מתפקדים של מפלגת העבודה?

שולי מועלם-רפאלי: מיקי, זה לא מכובד.

מכלוף מיקי זוהר: מה זאת אומרת?

מכלוף מיקי זוהר: למה לא?

מכלוף מיקי זוהר: את יודעת מה גילינו אתמול?

מכלוף מיקי זוהר: גם ראש הממשלה עשה את זה אתמול, צריך להגיד את האמת.

מכלוף מיקי זוהר: איך הוא אמר?

מכלוף מיקי זוהר: בואו נגיד את האמת.

שולי מועלם-רפאלי: מיקי, זה לא תורם למהות הדיון.

שולי מועלם-רפאלי: אל תיסחף למקומות האלה עכשיו.

מכלוף מיקי זוהר: טוב.

מכלוף מיקי זוהר: אז כמה מתפקדים יש?

מכלוף מיקי זוהר: יש הרבה?

מכלוף מיקי זוהר: 500?

מכלוף מיקי זוהר: 300?

רויטל סויד: חבר הכנסת מיקי זוהר, צר לי שאתה כיושב-ראש ועדה, בנושא שאמור להיות בדמם של כולנו.

מכלוף מיקי זוהר: אני רואה איך את מתייחסת לנושא הזה.

מכלוף מיקי זוהר: תגידי את עמדתך על החוק בבקשה.

רויטל סויד: אני לא מסכימה איתך.

רויטל סויד: כאשר אתה יושב כאן, אתה עושה שימוש ציני.

מכלוף מיקי זוהר: מה עמדתך על החוק?

רויטל סויד: הכוח שלך, במיקרופון שיש לך, ביכולת שלך.

מכלוף מיקי זוהר: את לא עונה לי.

מכלוף מיקי זוהר: מה עמדתך על החוק?

מכלוף מיקי זוהר: את בעד החוק או נגדו?

שולי מועלם-רפאלי: חברת הכנסת רויטל סויד, את לא באת אפילו לא לדיון אחד בוועדת כלכלה.

רויטל סויד: כי לא הייתי.

מכלוף מיקי זוהר: היא באה להרוויח קולות בפריימריז.

מכלוף מיקי זוהר: תתביישי.

רויטל סויד: כי אתם הכנסתם אותי לוועדה הזאת, ואני עכשיו חברה בוועדה.

מכלוף מיקי זוהר: קולות בפריימריז בשביל להרוס את הילדים של מדינת ישראל?

מכלוף מיקי זוהר: כך זה עובד?

מכלוף מיקי זוהר: להרוס את ילדי ישראל?

מכלוף מיקי זוהר: בושה וחרפה.

רויטל סויד: אני לא חברה בוועדת הכלכלה, אני חברה בוועדה הזאת.

רויטל סויד: ואני חברה בוועדה הזאת כי אתם הכנסתם אותי לכאן.

רויטל סויד: כי אתם רציתם ועדה עוקפת.

מכלוף מיקי זוהר: אני מפסיד קולות בפריימריז, כי כל הליכודניקים החדשים עושים עלי קמפיין.

מכלוף מיקי זוהר: כי אותי לא מעניין מה יהיה איתי בבחירות הבאות, מעניין אותי ילדי ישראל.

רויטל סויד: זאת ועדה שהיא ועדה עוקפת את החוק.

רויטל סויד: 11 דיונים אתם מנהלים בוועדת כלכלה, וכשלא נותנים לכם את מה שאתם רוצים, אתם מקימים ועדה חדשה.

מכלוף מיקי זוהר: בואי תגידי לי מה עמדתך, את בעד או נגד החוק?

רויטל סויד: זאת הונאה.

מכלוף מיקי זוהר: את בעד או נגד החוק?

רויטל סויד: אין פה אפילו יושב-ראש ועדה שאפשר לבקש ממנו לנהל את הוועדה כמו שצריך.

מכלוף מיקי זוהר: בושה וחרפה.

מכלוף מיקי זוהר: תתביישי.

רויטל סויד: תתביישו לכם.

רויטל סויד: הכנסתם אותי לוועדה חדשה שהקמת.

מכלוף מיקי זוהר: כל הקולות הפריימריז, זה מה שמעניין?

מכלוף מיקי זוהר: כמה קולות ממפלגת העבודה תקבלו?

מכלוף מיקי זוהר: ראיתי גם את כבל נלחץ.

מכלוף מיקי זוהר: עכשיו הבנתי למה גם כבל נלחץ להעביר את החוק.

מכלוף מיקי זוהר: מעניין, גם כבל וגם סויד נגד החוק.

רויטל סויד: הוועדה הזאת מכורה מראש.

רויטל סויד: חוצפה.

רויטל סויד: אתם עושים פה מה שאתם רוצים.

מכלוף מיקי זוהר: מעניין.

מכלוף מיקי זוהר: שני אנשי מפלגת העבודה נגד החוק.

מכלוף מיקי זוהר: מוזר.

שולי מועלם-רפאלי: אתם מאפשרים לילדים לצרוך פורנוגרפיה.

ניר הירשמן: אנחנו נגד פורנוגרפיה.

שולי מועלם-רפאלי: פורנוגרפיה זה לא חופש ביטוי.

מכלוף מיקי זוהר: אני מתבייש.

מכלוף מיקי זוהר: היום, רויטל סויד, פעם ראשונה שאני מתבייש בך.

רויטל סויד: אתה משתמש בכוח שלך.

מכלוף מיקי זוהר: את עושה דבר שיהרוס לך את הפריימריז.

מכלוף מיקי זוהר: שימי לב מה אני אומר לך, הוא לא יחזק אותך בפריימריז, הוא יהרוס לך את הפריימריז.

רויטל סויד: תתביישו לכם.

רויטל סויד: אתה מדבר פוליטיקה ואני מדברת מהות.

מכלוף מיקי זוהר: את הבאת את הפופוליטיקה לחדר.

מכלוף מיקי זוהר: הבאת פופוליטיקה לדרך.

שולי מועלם-רפאלי: את מדברת מהות?

רויטל סויד: אל תפריעי לי.

רויטל סויד: תני לי לדבר.

רויטל סויד: יושב-ראש ועדה אמור לשמור פה על זכות הדיבור.

רויטל סויד: זו ועדה מכורה, זו הונאה.

רויטל סויד: יושב-ראש ועדה סותם את הפה ולא נותן לדבר.

מכלוף מיקי זוהר: דיברת יותר ממה שאפשר לדבר.

רויטל סויד: אתם הכנסתם אותי לוועדה פה ואתם עשיתם ועדה עוקפת.

מכלוף מיקי זוהר: עשית לעצמך נזק אדיר היום, חברת הכנסת סויד.

מכלוף מיקי זוהר: הציבור ישפוט אותך.

רויטל סויד: אתה מדבר אישית ואני מדברת ציבורית.

מכלוף מיקי זוהר: את מדברת ציבורית?

מכלוף מיקי זוהר: פורנו לילדים, את מדברת איתי ציבורית?

מכלוף מיקי זוהר: זה ציבורית?

מכלוף מיקי זוהר: איפה הציבוריות שלך?

מכלוף מיקי זוהר: את בעד החוק או נגד החוק?

רויטל סויד: 11 דיונים התקיימו, עשיתם ועדה עוקפת.

שולי מועלם-רפאלי: איפה היית ב-11 הדיונים?

רויטל סויד: אני לא חברה בוועדה.

שולי מועלם-רפאלי: אז מה?

שולי מועלם-רפאלי: אבל זה נושא בליבה של החברה הישראלית.

רויטל סויד: בוועדה הזאת אני חברה.

רויטל סויד: אתם הכנסתם אותי לפה.

שולי מועלם-רפאלי: איך לא הגעת להביע את דעתך נגד פורנוגרפיה?

שולי מועלם-רפאלי: איך לא הגעת להביע את עמדתך?

רויטל סויד: תתביישו לכם.

מכלוף מיקי זוהר: את פשוט עשית לעצמך נזק אדיר היום.

מכלוף מיקי זוהר: אדיר.

מכלוף מיקי זוהר: את לא יודעת אפילו כמה, בשביל 200 מתפקדים במפלגת העבודה.

מכלוף מיקי זוהר: בושה.

רויטל סויד: אתם סותמים את הפיות.

רויטל סויד: תתביישו.

מכלוף מיקי זוהר: אני הפסדתי 3,000 מהליכודניקים החדשים.

מכלוף מיקי זוהר: אבל הלכתי עם ילדי ישראל.

מכלוף מיקי זוהר: את בשביל 200 מתפקדים במפלגת העבודה מוכרת את כל ילדי ישראל.

מכלוף מיקי זוהר: תתביישי.

רויטל סויד: אני דורשת לדבר בלי הפרעה.

רויטל סויד: אתה לא נותן.

רויטל סויד: זו ועדה שהקמתם, הכנסתם אותי חברה בה, וזכותי לדבר.

מכלוף מיקי זוהר: דברי.

מכלוף מיקי זוהר: ותבואי גם להצביע נגד בהצבעות.

רויטל סויד: מה שאתה עשית פה זה חמור מאוד.

רויטל סויד: השתמשת ברמקול הזה, בכיסא שאתה יושב, בממלכתיות שלך.

מכלוף מיקי זוהר: את גם השתמשת ברמקול על הכיפאק ועובדה שלא הוצאתי אותך.

מכלוף מיקי זוהר: יכולתי להוציא אותך ולא הוצאתי אותך.

מכלוף מיקי זוהר: נתתי לך לדבר.

רויטל סויד: איך יכולת להוציא?

רויטל סויד: היית כל כך עסוק בלצעוק.

מכלוף מיקי זוהר: הייתי עושה שלוש קריאות ומוציא אותך החוצה, והייתי חוסך לך הרבה נזק ציבורי.

מכלוף מיקי זוהר: אבל אני רוצה לתת לך ליהנות מכל רגע.

רויטל סויד: חבר הכנסת מיקי זוהר, יושב-ראש הוועדה, שמבייש את הכיסא שהוא יושב עליו.

מכלוף מיקי זוהר: את מביישת את עמדתך כחברת כנסת.

מכלוף מיקי זוהר: בשביל 200 מתפקדים במפלגת העבודה את מוכרת את ילדי ישראל.

רויטל סויד: כשהקמת את הוועדה הזאת עקפת את ועדת הכלכלה, ועכשיו אתה כיושב-ראש ועדה, אם אתה נותן לי להשלים את הטיעון אני מדברת.

רויטל סויד: ואם לא, אני יוצאת.

רויטל סויד: תשבו בוועדה המכורה הזאת, הוועדה העוקפת ועדה אחרת, כדי לקדם את החוק האישי שלכם.

שולי מועלם-רפאלי: אישי שלנו?

רויטל סויד: אתה משתמש פה ברמקול הזה, בכיסא שלכם, בממלכתיות הזאת, לא רוצה לשמוע.

רויטל סויד: אז תתביישו לכם, כי אתם לא נותנים פה לדבר.

מכלוף מיקי זוהר: אוקיי.

מכלוף מיקי זוהר: תודה רבה לך.

מכלוף מיקי זוהר: 200 מתפקדים, בושה וחרפה.

רויטל סויד: מי שמדבר פופוליטיקה זה אתה.

רויטל סויד: תתבייש לך.

רויטל סויד: יושב-ראש ועדה שאמור לתת לדבר.

רויטל סויד: הקמת ועדה עוקפת, ועדה מכורה.

מכלוף מיקי זוהר: אני ויתרתי על המתפקדים שלי.

מכלוף מיקי זוהר: למה?

מכלוף מיקי זוהר: כי הלכתי עם ילדי ישראל.

מכלוף מיקי זוהר: אני הלכתי עם ילדי ישראל.

מכלוף מיקי זוהר: יש 3,000 ליכודניקים חדשים שעושים עלי קמפיין באינטרנט שהם לא יצביעו לי ולמה לא צריך להצביע לי, בגלל החוק הזה.

מכלוף מיקי זוהר: כי אני שומר על ילדי ישראל.

מכלוף מיקי זוהר: את מבחינתך בשביל 200 מתפקדים במחנ"צ או במפלגה שלכם, מפלגת העבודה, את מוכרת את ילדי ישראל.

מכלוף מיקי זוהר: זה כל ההבדל בינינו.

שולי מועלם-רפאלי: 11 דיונים לא באת להגיד כמה זה חשוב לסנן פורנוגרפיה, זה כנראה לא חשוב לך.

ניר הירשמן: אבל למה זה למכור את ילדי ישראל?

ניר הירשמן: אנחנו נגד פורנוגרפיה בדיוק כמו כולם.

שולי מועלם-רפאלי: אדוני, בוא נתקדם עם החוק.

מכלוף מיקי זוהר: תודה רבה.

מכלוף מיקי זוהר: בושה וחרפה.

מכלוף מיקי זוהר: אני רוצה לשמוע בבקשה את עמדת משרד התקשורת לגבי הרעיון שעלה כאן עכשיו בדיון.

מכלוף מיקי זוהר: המנכ"ל מייצג פה גם את עמדת השר?

נתנאל כהן: אני אתן הודעה, ברשותך.

מכלוף מיקי זוהר: אבל זה בהתאם לעמדת השר?

נתנאל כהן: אתן את עמדת השר.

נתנאל כהן: בוקר טוב לכולם.

נתנאל כהן: ברשותך, אני מבקש כמה דקות לאפשר לי לסיים את דבריי.

נתנאל כהן: אני אפתח קודם כל בהודעת השר, ולאחר מכן אגע בסוגיות מקצועיות שמדברות על הצעת החוק וגם על ההצעה שהוצעה כאן כרגע.

נתנאל כהן: ראשית, הודעת השר היא שהשר תומך בסינון אתרים.

נתנאל כהן: יחד עם זאת הוא מבין שישנה מורכבות במימוש החוק על-ידי המשרד, וכמובן שגם נדרש אישור של ועדת שרים לענייני חקיקה בכל מה שקשור לברירת מחדל.

נתנאל כהן: זו הודעת השר, וכמובן שהשר ישמח מאוד אם בסופו של דבר נגיע להסכמה על מנת שנביא את הסוגיה הזאת לידי חקיקה בהקשר הרחב שלה.

נתנאל כהן: חשוב לי מאוד להגיד.

נתנאל כהן: אני לא אפתח בקלישאות שכולנו באותו צד וכדומה, ושאני גם אב לילדים ואפילו סב לנכדים וחרד מאוד ממה שמתרחש ומתחולל, לא רק בתחום הפורנוגרפיה אלא בכלל באינטרנט.

נתנאל כהן: יחד עם זאת אנחנו צריכים לשים את הדברים על השולחן כהווייתם.

נתנאל כהן: התפקיד שלי כמנכ"ל משרד התקשורת, יום אחרי שאנחנו מחוקקים את החוקים, לראות שאני יודע לאכוף אותם ולממש את רוח החוק ככתבו וכלשונו, ועל זה אני מסתכל.

מכלוף מיקי זוהר: את הנוסח החדש קיבלתם?

נתנאל כהן: אני אסיים את דבריי.

נתנאל כהן: החוק כפי שהוא מוצע כרגע - - -

מכלוף מיקי זוהר: כרגע מתייחסים רק לנוסח החדש.

נתנאל כהן: הנוסח הקיים מהווה מורכבות.

מכלוף מיקי זוהר: אבל יש נוסח אחר, תקרא אותו.

נתנאל כהן: התפקיד שלי במשרד התקשורת הוא לקדם את תשתיות התקשורת במדינת ישראל, ולא להיות השוטר של הפורנוגרפיה באינטרנט וכדומה.

מכלוף מיקי זוהר: זה ברור.

מכלוף מיקי זוהר: יש נוסח אחר.

נתנאל כהן: לגבי הנוסח האחר, הרעיון כרעיון מקובל עלינו.

מכלוף מיקי זוהר: אתה מדבר על דף הנחיתה, כן?

נתנאל כהן: כן.

נתנאל כהן: כל עוד אנחנו מדברים על מצב שבו החוזה הוא בין הלקוח לבין הספק והמדינה כמדינה היא לא זו שמתערבת ולוקחת את האחריות לנושא הזה.

מכלוף מיקי זוהר: זה מה שאנחנו עושים.

נתנאל כהן: מאה אחוז.

נתנאל כהן: אנחנו צריכים לנתח את הרעיון ולתרגם אותו לכדי חקיקה, תוך שים לב, כמו שנאמר כאן, שאין רשימות שחורות, וכל סוגיית האימות עם מרשם האוכלוסין שהיא סוגיה טכנולוגית.

מכלוף מיקי זוהר: זו סוגיה טכנולוגית בלבד.

נתנאל כהן: לא משנה.

נתנאל כהן: משפטית אנחנו צריכים לראות איך הדבר הזה מתיישב.

נתנאל כהן: חשוב לי מאוד להגיד שאנחנו לא נוכל להידרש לנושא הזה תוך שלושה ימים.

נתנאל כהן: אנחנו צריכים לפחות שבועיים כדי לנסח, לנתח את הדברים ולבוא עם סוגיה מקצועית לכאן.

מכלוף מיקי זוהר: אז יש לכם אפשרות לתקן לקראת הקריאה השנייה והשלישית.

מכלוף מיקי זוהר: לקראת קריאה שנייה ושלישית נעשה תיקונים רלוונטיים.

מכלוף מיקי זוהר: אנחנו נגמור ביום רביעי קריאה טרומית, אנחנו נצביע על זה ואז נעביר את זה לראשונה.

מכלוף מיקי זוהר: אחרי שזה יעבור לקריאה ראשונה, בין קריאה שנייה ושלישית תעשו תיקונים.

נתנאל כהן: אני מדבר על התניות שאתה שמת .

נתנאל כהן: אתה שמת התניה של רשימות שחורות, שלא יהיו, וכל סוגיית הקישור והלינק של מרשם האוכלוסין, וגם כאן אנחנו צריכים לבחון את הסוגיה.

מכלוף מיקי זוהר: זה לא צריך להיות מול מרשם האוכלוסין.

מכלוף מיקי זוהר: זה פשוט מאוד.

מכלוף מיקי זוהר: מאגר של מרשם האוכלוסין יועבר לידי חברות האינטרנט, שיש בהן הפרטים הרלוונטיים, וזה יהיה הנתון שהוא יהיה בתוך תוכנה מיוחדת, שכל מה שצריך זה להגיש את הפרטים.

גאל אזריאל: אדוני היושב-ראש, אני מבקשת להעיר בנושא הספציפי הזה.

גאל אזריאל: אני אומנם באופן כללי מטפלת בחופש הביטוי, אבל פה בעניין פרטיות, העברת המאגר של מרשם האוכלוסין הוא דבר מאוד רגיש.

מכלוף מיקי זוהר: על איזה מאגר אנחנו מדברים?

מכלוף מיקי זוהר: תעודת זהות ותאריך לידה.

גאל אזריאל: תעודת זהות ותאריך לידה של אנשים, בכלל פה מדובר על חברות פרטיות.

גאל אזריאל: גם כשאנחנו מדברים על משרדי ממשלה זה לא פשוט.

מכלוף מיקי זוהר: אני כמעט בטוח שיש לכם את הנתונים האלה גם ככה, חברות האינטרנט.

ניר יוגב: לא.

מכלוף מיקי זוהר: אין לכם תעודות זהות ותאריכי לידה של בעלי מניות?

נתנאל כהן: רק מי שמוסר להם אותם.

ניר יוגב: של המינויים שלי בוודאי.

תמר זנדברג: של מנוי שהוא נותן, אבל לא מעבירה לו המדינה בהתנדבות את הנתונים.

מכלוף מיקי זוהר: אבל יש לו הנתונים של מנוי שלו.

שולי מועלם-רפאלי: הרי זה מול המנוי שלו.

תמר זנדברג: המנוי שלו, אם הוא רוצה הוא נותן לו.

מכלוף מיקי זוהר: יש לו.

מכלוף מיקי זוהר: זה לא מדויק.

ניר יוגב: אני לא צריך את המאגר.

ניר יוגב: אני בסך הכול שואל שאילתה ומקבל תשובה.

ניר יוגב: המאגר יכול להישאר בידי המדינה, הוא לא צריך לעבור לידי החברות.

נתנאל כהן: זה לא משנה, ניר.

נתנאל כהן: הנושא הזה הוא נושא שצריך לבחון אותו משפטית.

נתנאל כהן: הוא לא נושא שמשרד התקשורת יכול לתת את דעתו עליו בצורה בלעדית.

מכלוף מיקי זוהר: אתה לא מכניס למאגר, אתה פשוט מכניס שאילתה, בגיר או לא.

מכלוף מיקי זוהר: ואם הוא בגיר, כן או לא.

ניר יוגב: שואל שאלה ומקבל תשובה.

מכלוף מיקי זוהר: בסדר.

מכלוף מיקי זוהר: מה את אומרת על זה, גברתי ממשרד המשפטים?

גאל אזריאל: אני לא מומחית לענייני פרטיות.

גאל אזריאל: בנושא הזה אני מבקשת לבחון את הדברים לקראת הדיון הבא.

גאל אזריאל: כמו מנכ"ל משרד התקשורת, גם אני מבקשת שיהיה לנו מספיק זמן כדי לבחון את הדברים.

שולי מועלם-רפאלי: מצוין.

שולי מועלם-רפאלי: יהיה מספיק זמן לקראת קריאה שנייה ושלישית.

גאל אזריאל: בין קריאה ראשונה לקריאה שנייה ושלישית, לפי תקנון הכנסת, אמורים לעשות רק תיקונים קטנים.

שולי מועלם-רפאלי: בחוק ההסדרה הוצאנו את סעיף הליבה לקראת הקריאה השנייה והשלישית.

תמר זנדברג: בחוק ההסדרה גם גנבתם אדמות שלא שלכם.

שולי מועלם-רפאלי: לפני רגע האשימו אותנו שאנחנו גונבים גם את הפורנוגרפיה.

תמר זנדברג: עכשיו חוק ההסדרה זה דוגמה ומופת לחקיקה?

מכלוף מיקי זוהר: יסיים המנכ"ל, בבקשה.

נתנאל כהן: חשוב לי מאוד להגיד.

נתנאל כהן: ללא שום קשר, שמנו לעצמנו כיעד במשרד להגביר את האכיפה, בלשון החוק הקיים היום, את סוגיית המודעות לציבור.

נתנאל כהן: לכן גם כאן אנחנו נפעל ללא שום קשר לשינוי החקיקה.

נתנאל כהן: מה שחשוב להגיד כרגע, שההצעה שמוצעת כאן היא הצעה מעניינת והיא הצעה שונה, ואני חושב שהיא הצעה שנדרש לקדם אותה.

נתנאל כהן: יחד עם זאת אנחנו צריכים את הזמן כדי לראות איך אנחנו פרקטית מבצעים את המשימה.

שולי מועלם-רפאלי: אני רוצה להוסיף על מה שאמר מנכ"ל משרד התקשורת.

שולי מועלם-רפאלי: גם אמרתי את זה בדברים שלי, אבל מכיוון שבשבוע שעבר זה הופיע ממש בפרקטיקה – כשהציע יושב-ראש ועדת הכלכלה, חבר הכנסת איתן כבל, את אותו טופס שהוא צריך לחשוב עליו וצריך לבדוק עם מנכ"ל משרד החינוך איך אפשר לעשות את זה, לא שללנו את זה, רק הסכמנו שאנחנו לא פה בתפקיד משרד החינוך.

שולי מועלם-רפאלי: אז על הדבר הזה ועל הדבר הזה, אני גם מזכירה לפרוטוקול את ההצעה של חבר הכנסת איתן כבל, שהסכמנו לה, שיהיה גם איזשהו שיח מול מערכת החינוך ביחס לעניין סינון האתרים.

מכלוף מיקי זוהר: ניר, אם אנחנו נייצר את אותה מערכת שכאשר אדם רוצה להיכנס לאתר פורנוגרפי הוא צריך להקיש את מספר תעודת הזהות ותאריך לידה, אתה מגיש שאילתה למשרד הפנים, תוך כמה זמן אתה מקבל תשובה?

ניר יוגב: מיד.

ניר יוגב: המערכות הממוחשבות הן מערכות שעובדות בשניות.

ניר יוגב: התשובה היא מיידית.

מכלוף מיקי זוהר: זאת אומרת, מיידית אתה מקבל תשובה בגיר או לא בגיר.

ניר יוגב: כן.

יהונתן קלינגר: האם במרשם האוכלוסין נוצר בעצם רישום שהשאילתה הזאת שהגיעה קשורה לנושא של גלישה בפורנוגרפיה במצב הזה?

ניר יוגב: אני לא יודע.

מכלוף מיקי זוהר: שאלה טובה.

מכלוף מיקי זוהר: האם אפשר להבטיח כשאתם שואלים את השאלה, שאין לה שום שיוך או שייכות לאיזה צורך זה?

גאל אזריאל: לאיזה צורך זה ברור, כי מתוקף החוק הזה נשאלת השאלה האם זה נרשם.

מכלוף מיקי זוהר: היום אם אדם נכנס לאתר פורנוגרפי, יודעים שהוא נכנס.

תמר זנדברג: מי יודע?

מכלוף מיקי זוהר: חברת האינטרנט.

מכלוף מיקי זוהר: היא יודעת אבל לא משתמשת במידע.

מכלוף מיקי זוהר: אגיד לך למה, כי זה גם נשמר בתוך המערכות שלהם.

ניר הירשמן: הוא אמר שזה לא נשמר.

מכלוף מיקי זוהר: אני אסביר לך שכן.

מכלוף מיקי זוהר: למה?

מכלוף מיקי זוהר: אם מחר בבוקר המשטרה תפנה לחברת האינטרנט ותגיד לה שהיא רוצה את היסטוריית הגלישה של האיש הזה, היא תיתן לו את הנתונים, כולל האתרים הפורנוגרפיים שהוא ביקר להם.

ניר הירשמן: הרי הבעיה המרכזית היא לא עם האנשים הפושעים.

מכלוף מיקי זוהר: עוד פעם אתה חוזר על הטענות?

מכלוף מיקי זוהר: תודה.

ניר הירשמן: אני לא חוזר.

מכלוף מיקי זוהר: אדוני, הסברת את זה היטב.

מכלוף מיקי זוהר: אני לא צריך שתסביר עוד פעם, הכול ברור.

מכלוף מיקי זוהר: אתה אומר שזה עניין של שניות.

ניר יוגב: אני רוצה לחדד כמה דברים, כי נאמרו פה דברים בשמי שהם לא מדויקים.

ניר יוגב: אנחנו יכולים, אם אנחנו רוצים, לדעת איפה המנוי גולש.

ניר יוגב: אנחנו לא עושים את זה.

ניר יוגב: אנחנו לא יודעים איפה המנויים גולשים, אנחנו לא שומרים את המידע.

ניר יוגב: אני לא מתייחס כרגע למצב שבו רשות חוק מבקשת מאתנו לבדוק משהו, אני אומר שבשוטף אנחנו לא בודקים, לא יודעים, לא שומרים.

מכלוף מיקי זוהר: אפשר גם במקרה הזה לא לבדוק ולא לשמור?

שולי מועלם-רפאלי: ברור.

מכלוף מיקי זוהר: אני סתם אומר את זה.

מכלוף מיקי זוהר: זה ציני.

ניר יוגב: בנושא של כביש מסונן וכביש לא מסונן, בסוף ספק אינטרנט, אם החוק הזה יעבור, יצטרך להקים מסלול אחד שהוא מסונן ומסלול שהוא לא מסונן.

ניר יוגב: ברגע שיוחלט לצורך העניין על ברירת מחדל שהיא חיובית, כלומר כולם מסוננים אלא אם מישהו הזדהה כבגיר והוא מבקש להיות לא מסונן, ספק האינטרנט צריך לדעת את זה.

ניר יוגב: בסוף יש שם שוטר שאומר: אתה לפה, אתה לפה.

ניר יוגב: אנחנו צריכים לשמור את הרשימות של אלה שביקשו לנסוע במסלול א' ואלה שביקשו לנסוע במסלול ב'.

ניר יוגב: המצב הזה הוא לא מצב חדש.

ניר יוגב: רגולציה בישראל לא נולדה היום.

ניר יוגב: גם שירותים ארוטיים, אני מזכיר לכם, התחילו עוד בשירותים קוליים כבר לפני הרבה מאוד שנים.

ניר יוגב: היו שירותים קוליים בקידומת 1919, ולפני כן היה בקידומות אחרות, ומי שהיה רוצה להיפתח לאותם שירותים היה צריך להתקשר לבעל הרישיון, להזדהות ולהגיד שהוא רוצה שיפתחו אותו ל-1919.

ניר יוגב: אתם חושבים שאין אצל בעלי רישיונות התקשורת רשימה של מי שביקש להיות פתוח?

ניר יוגב: בוודאי שיש.

ניר יוגב: הרי איך אני חוסם את זה?

גאל אזריאל: זה שונה.

מכלוף מיקי זוהר: זה לא שונה, גברתי.

מכלוף מיקי זוהר: כי את רוצה לומר לי שאין רשימות שחורות.

גאל אזריאל: לא, זה לא מה שאני אומרת.

מכלוף מיקי זוהר: אני אומר לך, גברתי, שאנחנו לא רוצים שיהיו רשימות שחורות, אבל דבר אחד שיהיה לך ברור, הנתון קיים, תרצי או לא תרצי, היום, מחר ובעוד 200 שנה אצל רשתות האינטרנט.

מכלוף מיקי זוהר: הן פשוט לא עושות בו שימוש, זה הכול.

מכלוף מיקי זוהר: אז אל תגידי לי רשימות שחורות שהן קיימות כבר.

גאל אזריאל: הוא בדיוק הסביר לכם שאין רשימות כאלה היום.

מכלוף מיקי זוהר: יש.

שולי מועלם-רפאלי: גברתי, יש רשימות שחורות של מי שיש לו קוד ופותח ערוצים פורנוגרפיים בטלוויזיה?

שולי מועלם-רפאלי: כן.

שולי מועלם-רפאלי: אל תגידי לי שלא.

שולי מועלם-רפאלי: כן, כי יש לו קוד.

שולי מועלם-רפאלי: הוא צריך קוד בשביל לפתוח את הערוץ הפורנוגרפי.

שולי מועלם-רפאלי: אני מבינה שהטלוויזיה שונה מהאינטרנט, אין צורך להגיד את זה שוב.

ניר הירשמן: אבל אנחנו לא נגדך.

ניר הירשמן: אנחנו נגד פורנוגרפיה.

שולי מועלם-רפאלי: אתם נגד חסימת פורנוגרפיה, נקודה.

שולי מועלם-רפאלי: כי עובדה שלא שמענו אתכם מוחים על הרשימות השחורות בערוצי הטלוויזיה הפורנוגרפית.

קריאה: אין רשימות שחורות בערוצי הטלוויזיה.

קריאה: לכולם יש את הקוד.

מכלוף מיקי זוהר: יש לך פתרון משפטי?

גאל אזריאל: אני אשמח אם תתנו לי שתיים-שלוש דקות ברצף, אני אסביר את הדברים.

גאל אזריאל: אתם יכולים לקבל או לא לקבל, כמובן.

גאל אזריאל: אתם המחוקקים.

גאל אזריאל: קודם כל, אני רוצה לחזור להחלטות ועדת השרים, כי כנציגת ממשלה זה מה שמחייב אותי כאן.

גאל אזריאל: היו שתי הצעות חוק.

מכלוף מיקי זוהר: דיברנו על זה, לא נחזור על זה.

גאל אזריאל: נכון.

גאל אזריאל: אבל זו פעם ראשונה שיש דיון בוועדה הזאת, ואני חושבת שגם חברת הכנסת זנדברג - - -

מכלוף מיקי זוהר: לא לחזור על זה.

תמר זנדברג: אבל נורא קשה לשמוע.

גאל אזריאל: ועדת השרים לענייני חקיקה תמכה בשתי הצעות החוק בכמה תנאים.

גאל אזריאל: התנאי החשוב ביותר הוא שלא תתהפך ברירת המחדל, כלומר שלא יהיה סינון מראש על אתר האינטרנט, והחסימה תהיה רק וולונטרית.

שולי מועלם-רפאלי: אז אנחנו מציעים שהקואליציה תצביע נגד החוק כשהוא יבוא למליאה.

תמר זנדברג: למה אי אפשר לשמוע?

תמר זנדברג: זה נורא ואיום מה שהולך פה.

גאל אזריאל: לפי ההסדר הכללי, בדרך כלל כשיש החלטה של ועדת השרים לענייני חקיקה, בוודאי היא מחייבת את הממשלה וכמובן גם את המציעים שבאים ועושים מעין חוזה עם הממשלה כדי שהצעת החוק שלהם תתקדם.

גאל אזריאל: אני לא אתייחס כרגע לנוסח שהונח.

גאל אזריאל: אני רוצה רק להגיד משפט לגביו.

גאל אזריאל: הוא נשלח אלינו אתמול בצהריים, מאוחר.

גאל אזריאל: זה משהו חדש לגמרי, זה משהו שדורש שנבחן אותו לעומק.

גאל אזריאל: יש שאלות חדשות.

גאל אזריאל: גם מה שאמר עכשיו יושב-ראש הוועדה לא משתקף בכלל בנוסח שקיבלנו.

גאל אזריאל: כל העניין של דף נחיתה לא מופיע שם.

גאל אזריאל: כל העניין של מרשם האוכלוסין או של סנכרון, שאילתות, שאלות נוספות חדשות, ובאמת נבקש לבחון אותן לעומק כדי לתת לכם תשובה ולסייע.

מכלוף מיקי זוהר: מאה אחוז.

גאל אזריאל: עוד משפט לחברת הכנסת שולי מועלם.

גאל אזריאל: התכלית היא ראויה.

גאל אזריאל: דיברנו על זה גם לפני כמה דיונים.

שולי מועלם-רפאלי: מה זה עוזר?

שולי מועלם-רפאלי: חמש שנים אתם ממסמסים את זה.

שולי מועלם-רפאלי: אני מזכירה שכאשר ועדת שרים מצביעה בעד חוק, המטרה היא לקדם אותו, לא למסמס אותו.

שולי מועלם-רפאלי: אנחנו בדיון ה-12 שבו אתם ממסמסים את החוק.

תמר זנדברג: אבל יש פה סעיף חדש, מה את רוצה, שיביאו מהירח?

שולי מועלם-רפאלי: קודם כל, תמר, אל תדברי אלי ככה.

שולי מועלם-רפאלי: לא מה אני רוצה.

שולי מועלם-רפאלי: אני בדיון הזה חמש שנים, את הגעת היום.

שולי מועלם-רפאלי: את הגעת היום, אז תכבדי את זה שאנחנו מנהלים דיון.

תמר זנדברג: אני מודה לך על הציון.

תמר זנדברג: ביציאה מחלקים גם תעודות הוקרה.

תמר זנדברג: תני לי לשמוע את נציגת הממשלה, אני לא מבינה מה את רוצה.

שולי מועלם-רפאלי: ברשותך, אל תפריעי לי.

תמר זנדברג: אל תפריעי לי?

תמר זנדברג: את מפריעה פה בלי הפסקה.

תמר זנדברג: תני לשמוע.

שולי מועלם-רפאלי: אל תפריעי לי.

תמר זנדברג: אני רוצה שאת לא תפריעי לנציגת הממשלה.

שולי מועלם-רפאלי: גברתי, את בחרת להגיד רק את מה שנכון לצד שלך.

שולי מועלם-רפאלי: כשוועדת שרים מצביעה על חוק, היא רוצה לקדם את מהות הדבר.

תמר זנדברג: במקרה הזה, אגב, היא רצתה להפוך את ההצעה ודווקא לתקוע אותה.

תמר זנדברג: אבל בסדר.

שולי מועלם-רפאלי: זאת אומרת שהמשרדים הרלוונטיים היו צריכים לבוא עם רעיונות איך לקדם את מהות הדבר.

מכלוף מיקי זוהר: את בעד ההצעה או נגד ההצעה?

תמר זנדברג: אני רוצה להקשיב, אתם לא נותנים.

שולי מועלם-רפאלי: מעולם לא באתם לשולחן הזה עם מהות איך לקדם את הדבר.

שולי מועלם-רפאלי: אז עם כל הכבוד לוועדת שרים, אני מזמינה את חברי הממשלה וחברי הקואליציה להתנגד להצעת החוק כשהיא תבוא למליאה.

גאל אזריאל: אני אנסה להשלים.

גאל אזריאל: קודם כל, החלטת ועדת השרים לעניין הצעת החוק שלך, חברת הכנסת מועלם, הייתה מאוד ברורה.

גאל אזריאל: היא דיברה על תמיכה לא בתוכן הספציפי של הצעת החוק, אלא ברעיון, בתכלית.

מכלוף מיקי זוהר: גברתי, אני מבקש ממך, את יכולה להתייחס עניינית?

שולי מועלם-רפאלי: מצוין.

שולי מועלם-רפאלי: ולכן אתם הייתם אמורים לבוא עם נוסח שיקדם את מה שאתם חושבים שאפשר לעשות.

שולי מועלם-רפאלי: חמש שנים לא עשיתם את זה.

גאל אזריאל: אני אשמח אם תתנו לי להשלים שני משפטים.

מכלוף מיקי זוהר: כן, תשלימי.

גאל אזריאל: החלטת ועדת השרים לעניין הצעת החוק שלך הייתה ברורה.

גאל אזריאל: היא דיברה על זה שדרך התמיכה תהיה בהעלאת המודעות.

גאל אזריאל: בזה ועדת השרים תמכה, וכולנו תומכים בזה.

גאל אזריאל: גם חבר הכנסת כבל, יושב-ראש ועדת הכלכלה, דיבר על זה בדיון הקודם.

גאל אזריאל: אני מבינה שאתם לא מסכימים לזה.

גאל אזריאל: אחרי שאמרתי את כל זה, אני מציעה גם לחשוב על פתרון נוסף.

מכלוף מיקי זוהר: לא מעוניין לשמוע.

מכלוף מיקי זוהר: לא מעוניין לשמוע פתרונות נוספים.

גאל אזריאל: אני לא מדברת על מודעות.

מכלוף מיקי זוהר: רעיונות חדשים לחוק – לא מעוניין לשמוע.

מכלוף מיקי זוהר: רק בקשר לחוק שלי את יכולה להתייחס.

גאל אזריאל: בקשר לחוק שלך.

מכלוף מיקי זוהר: אז מה את רוצה להגיד על החוק?

גאל אזריאל: כשפנית אלי לפני כמה דקות אמרת לי: האם יש לך הצעה לפתרון?

מכלוף מיקי זוהר: לא.

מכלוף מיקי זוהר: אני לא מעוניין לשמוע הצעות לפתרון.

גאל אזריאל: האם אתה לא מוכן לחשוב על דרך שבה - - -

מכלוף מיקי זוהר: לא, מראש לא.

מכלוף מיקי זוהר: תודה.

תמר זנדברג: רק שנייה להבין איך מתנהל הדיון פה, לדעת אם אני במקום הנכון.

תמר זנדברג: יכול להיות שיוזמי החוק רוצים לבד גם להצביע, גם להיות התליין, גם השופט, גם המוציא לפועל, גם השוטר, גם החוקר.

מכלוף מיקי זוהר: לא.

תמר זנדברג: למדתם את זה מראש הממשלה, יפה מאוד.

תמר זנדברג: רק להבין מה זה.

מכלוף מיקי זוהר: עכשיו גם את מביאה לפה פוליטיקה כשרוצים פה להגן על ילדי ישראל מפורנוגרפיה?

ניר הירשמן: איזה ילדי ישראל?

ניר הירשמן: אתה רוצה לסגור את הפה לכולם.

מכלוף מיקי זוהר: גם את מביאה לפה פוליטיקה?

מכלוף מיקי זוהר: חשבתי רק סויד עושה את זה.

מכלוף מיקי זוהר: גם את מביאה לפה פוליטיקה?

תמר זנדברג: אתה, עם כל הכבוד, אל תחלק לי ציונים.

מכלוף מיקי זוהר: מה זה, אופייני לכם לשמאל, העניין הפוליטי?

תמר זנדברג: אני לא ראיתי אותך במלחמה בפורנוגרפיה שאנחנו מנהלות הרבה מאוד שנים.

תמר זנדברג: כשצריך לחסום את האינטרנט אתה מתייצב.

תמר זנדברג: יש לי רק שאלה, אני רק רוצה להבין.

מכלוף מיקי זוהר: את מוזמנת להתנגד.

תמר זנדברג: אני לא חברה בוועדה.

תמר זנדברג: אתה הקמת ועדה בלי חלק מהסיעות.

מכלוף מיקי זוהר: את מוזמנת להתנגד גם במליאה.

תמר זנדברג: תודה רבה על ההצעה.

תמר זנדברג: אני אשקול את העמדה שלי.

תמר זנדברג: אבל איך אני יכולה לשקול את העמדה שלי בלי שאנחנו שומעים?

מכלוף מיקי זוהר: אני אתן לך זכות דיבור, רק תני לי להמשיך את הדיון.

מכלוף מיקי זוהר: את נכנסת לפני כמה דקות.

תמר זנדברג: לא, אתה לא ממשיך את הדיון, כי אתה סותם פה את הפה לכל מי שלא בעמדה שלך.

מכלוף מיקי זוהר: אני חייב לקבל עמדה של משרד המשפטים או לשמוע אותה?

תמר זנדברג: אתה חייב לשמוע אותה, כן.

מכלוף מיקי זוהר: לא, גברתי.

תמר זנדברג: כן, אתה חייב לשמוע אותה.

תמר זנדברג: על מנת שיתקיים דיון נורמאלי, אתה חייב לשמוע.

תמר זנדברג: אתה לא חייב לקבל.

שולי מועלם-רפאלי: חברת הכנסת זנדברג, היו 11 דיונים להביא רעיונות, והיא לא הביאה.

שולי מועלם-רפאלי: מה קרה היום?

מכלוף מיקי זוהר: הקשבתי לה בקשב רב.

תמר זנדברג: לא הקשבת.

ניר הירשמן: זו אותה סתימת אוזניים שאתה מבקש לעשות לאינטרנט.

מכלוף מיקי זוהר: אני לא מוכן לשמוע רעיון חדש לחוק.

מכלוף מיקי זוהר: אני המחוקק, לא משרד המשפטים.

מכלוף מיקי זוהר: אם תהית, אני המחוקק ולא משרד המשפטים.

תמר זנדברג: גם אני המחוקקת, עם כל הכבוד.

מכלוף מיקי זוהר: משרד המשפטים לא מכתיב לי חקיקה.

תמר זנדברג: אתה עשית דבר מאוד חריג.

תמר זנדברג: אתה הקמת ועדה מיוחדת כדי להעביר את החוק שלך, ועכשיו אתה לא רוצה לשמוע.

מכלוף מיקי זוהר: אז באת גם את לדבר על זה עכשיו?

מכלוף מיקי זוהר: את רוצה את זכות הדיבור שלך עכשיו?

תמר זנדברג: במקרה שלושתנו נפגשנו בשבוע שעבר במזנון יחד עם איתן כבל, כשאתה הבאת את הצעת החוק הזאת, ובאת עם רעיון חדש.

תמר זנדברג: אמרת: אני מביא עכשיו קוד סודי.

תמר זנדברג: זה לא 11 דיונים וזה לא 11 שנים וזה לא כלום.

שולי מועלם-רפאלי: חמש שנים שאני בסיפור הזה.

תמר זנדברג: זה דבר חדש.

תמר זנדברג: הנוסח הזה הוא חדש.

מכלוף מיקי זוהר: את רוצה להביע את עמדתך על הנוסח?

תמר זנדברג: לא.

תמר זנדברג: לפני שאני מביעה את עמדתי, כדי לגבש את עמדתי אני רוצה לשמוע את העמדות של משרדי הממשלה, של המומחים.

תמר זנדברג: אבל אם אתה חוסם את הדיון, איך נשמע?

שולי מועלם-רפאלי: הפסדת את עמדת משרד התקשורת.

תמר זנדברג: שמעתי את עמדת משרד התקשורת.

תמר זנדברג: יש לי פה יועצת והיא עדכנה אותי בצורה מסודרת.

מכלוף מיקי זוהר: אני יודע שחברי כנסת רשאים לפנות למשרדי הממשלה ולקבל תשובות.

תמר זנדברג: אבל בשביל זה יש דיון, מה זאת אומרת?

תמר זנדברג: אנחנו מחוקקים פה חוק.

מכלוף מיקי זוהר: גברתי, אני לא מקבל הצעות לחוק חדש ממשרדי ממשלה.

תמר זנדברג: אבל אתה הבאת הצעה לחוק חדש.

תמר זנדברג: אתה הבאת אותה.

תמר זנדברג: לפחות נשמע את העמדות לגביה.

מכלוף מיקי זוהר: אני מוכן לדבר על הצעת החוק.

גאל אזריאל: אני יכולה גם להתייחס לנוסח.

מכלוף מיקי זוהר: זה מה שאני רוצה.

מכלוף מיקי זוהר: את יכולה להתייחס לנוסח, בבקשה.

מכלוף מיקי זוהר: אבל לפני שתתייחסי לנוסח, אני רוצה לשמוע ממשרד האוצר – משרד האוצר לא פה?

מכלוף מיקי זוהר: – לגבי הצעת חוק הנומרטור, מה הסכום השנתי שקובע שמדובר בהצעת חוק תקציבית.

מכלוף מיקי זוהר: אני לא יודע את הסכום המדויק.

תמר זנדברג: הצעת חוק תקציבית זה לא קשור לנומרטור.

תמר זנדברג: זה חמישה מיליון.

ורד קירו: שישה מיליון.

מכלוף מיקי זוהר: אז אני מבקש מהיועצת המשפטית לנסח את הצעת החוק, שלא תהיה הצעת חוק תקציבית.

מכלוף מיקי זוהר: זה אומר שאם שמנו עד עכשיו 50 אגורות למנוי, אז יכול להיות שנצטרך לעשות 48 אגורות למנוי כדי שזה יצא פחות משישה מיליון שקל.

ורד קירו: השאלה כמה מנויים יש.

מכלוף מיקי זוהר: כ-12 מיליון, הבנתי.

ניר יוגב: גם בתרחיש הכי אופטימי, אתה מבין שאנחנו לא נגיע אפילו לשברירי אחוזים מזה.

ניר יוגב: בשום צורה לא תגיע לנומרטור הזה.

תמר זנדברג: זה לא קשור לנומרטור.

ניר יוגב: אני לא יודע איך אתם מחשבים את התקציב, אבל בסופו של דבר אני מעריך שחלק קטן מהמנויים בסופו של דבר יהיו חסומים.

מכלוף מיקי זוהר: זה לא קשור.

מכלוף מיקי זוהר: אתה מקבל בהתאם לכל מנוי, לא משנה כמה החליטו להשתמש בשירות וכמה לא.

ניר יוגב: זה לא מה שהבנתי.

מכלוף מיקי זוהר: אני אסביר לך.

מכלוף מיקי זוהר: חצי שקל לכל מנוי ששלחת לו את דף הנחיתה הזה.

מכלוף מיקי זוהר: השתמש בדף הנחיתה, על הכיפאק.

מכלוף מיקי זוהר: פרץ אותו ועבר את המחסום כדי להיכנס לאתר הפורנוגרפי, זה עניין שלו.

מכלוף מיקי זוהר: אבל מה שאנחנו כן נבקש כנראה זה שדף הנחיתה הזה יגיע מפעם לפעם.

מכלוף מיקי זוהר: לא פעם אחת וגמרנו, אולי פעם בכמה חודשים.

מכלוף מיקי זוהר: אולי פעם בחצי שנה.

שולי מועלם-רפאלי: אולי שלושה חודשים.

מכלוף מיקי זוהר: נראה.

מכלוף מיקי זוהר: שיקבל את הדף ויחליט אם הוא רוצה לגלוש בפורנו או לא.

מכלוף מיקי זוהר: כל מה שהוא צריך לעשות זה להקיש את תעודת הזהות שלו ואת תאריך הלידה והוא נכנס.

ניר הירשמן: ולהצטרף לרשימה השחורה.

מכלוף מיקי זוהר: את זה אתה אמרת.

מכלוף מיקי זוהר: אגב, זו דוגמה טובה מאוד לסתימת הפיות שאתם מתכננים לנו.

שולי מועלם-רפאלי: זה מדהים, כי משרד המשפטים מתנגד למה שאתה אומר.

שולי מועלם-רפאלי: אבל בסדר.

מכלוף מיקי זוהר: גברתי היועצת המשפטית, אם רוצה להתייחס לנוסח, בבקשה.

מכלוף מיקי זוהר: בלי רעיונות לחקיקה חדשה.

גאל אזריאל: אני לא אציע רעיונות.

מכלוף מיקי זוהר: אני רק יכול לתת לך טיפ, גברתי.

מכלוף מיקי זוהר: אם עמדתך היא נגד, וזה בסדר, ראינו שיש לובי פוליטי לא קטן נגד החוק.

מכלוף מיקי זוהר: יכול להיות שתוכלי להיות גם חברת כנסת ולחוקק את החוק הזה בעצמך בהמשך.

תמר זנדברג: אני לא מבינה, איזו מן חוצפה זאת?

תמר זנדברג: איזו מן חוצפה זאת?

תמר זנדברג: אנחנו צריכים עכשיו להגן פה על משרדי הממשלה, על פקידים?

תמר זנדברג: מה החלטתם פה?

תמר זנדברג: זה חלק מההפיכה שלכם?

תמר זנדברג: סליחה, תחזור בך מהדברים.

תמר זנדברג: זה לא יעלה על הדעת שיושב-ראש ועדה ככה משתלח.

תמר זנדברג: בסך הכול היא באה לייצג עמדה, אני אפילו לא יודעת מה העמדה שלה, אבל היא באה לייצג עמדה של משרד ממשלתי.

מכלוף מיקי זוהר: אני יודע מה העמדה שלה.

תמר זנדברג: אה, אז בגלל זה אתה משתלח בה?

מכלוף מיקי זוהר: לא, זו לא העמדה של המשרד הממשלתי, כי אם תשאלי את השרה שלה, יש לה עמדה אחרת לגמרי.

גאל אזריאל: אני מציגה את עמדת הממשלה.

גאל אזריאל: יש עמדת ממשלה שתומכת במה שאני אומרת.

תמר זנדברג: אני ממש לא מצליחה להבין אתכם.

מכלוף מיקי זוהר: גברתי, שר התקשורת כבר אמר שהוא בעד החוק, שרת המשפטים אומרת שהיא בעד החוק, אבל עמדת הממשלה היא עדיין נגד החוק.

נתנאל כהן: לא, הוא לא אמר את זה.

מכלוף מיקי זוהר: אז משהו פה לא מסתדר לי.

תמר זנדברג: שיבוא שר התקשורת.

תמר זנדברג: הוא לא נותן להם לדבר ורק משתלח בהם, איזה מן דבר זה?

תמר זנדברג: מה זה, דבר חדש פה בכנסת?

מכלוף מיקי זוהר: אני רוצה לייצר משוואה הפוכה, שהשמאל סוף-סוף יגן על היועצים המשפטיים.

תמר זנדברג: או, גם כן, השמאל, השמאל.

תמר זנדברג: מצאתם אשמים, הכול השמאל.

תמר זנדברג: מנסים לעשות לכם הפיכה.

נתנאל כהן: אין שמאל וימין בחוק הזה.

מכלוף מיקי זוהר: מנסים, תמר זנדברג, אבל לא מצליחים בינתיים.

שולי מועלם-רפאלי: ברור שאין שמאל וימין בחוק הזה.

שולי מועלם-רפאלי: יש 30 חברי כנסת שחתומים עליו מכל סיעות הבית.

תמר זנדברג: כשאתם תעופו לפח הזבל של ההיסטוריה, כל הדיונים ההזויים והמביכים האלה יעופו יחד אתכם.

תמר זנדברג: זו פשוט בושה מה שאתם עושים פה לכנסת.

מכלוף מיקי זוהר: זה לא יקרה בדור שלך.

תמר זנדברג: זה לא קשור לדעות.

שולי מועלם-רפאלי: אנחנו לא נעוף לשום מקום.

שולי מועלם-רפאלי: אנחנו מייצגים את הציבור הישראלי.

תמר זנדברג: תתביישו לכם.

מכלוף מיקי זוהר: זה לא יקרה בתקופה שלך.

מכלוף מיקי זוהר: אולי אחרייך.

תמר זנדברג: שולי, זה לא דברים שאת צריכה להגן עליהם.

תמר זנדברג: יש לך אינטגריטי ויש לך עמדות.

שולי מועלם-רפאלי: אני מדברת על החוק.

שולי מועלם-רפאלי: רוב הציבור הישראלי חושב שצריך לסנן אתרים פורנוגרפיים מפני ילדים ונוער.

תמר זנדברג: ולכן יושב-ראש ועדה צריך להשתלח פה?

ניר הירשמן: רוב הציבור חושב שצריך לעצור פורנוגרפיה, אבל לא לעצור את האינטרנט.

שולי מועלם-רפאלי: אדוני לא מייצג את עמדות הציבור.

שולי מועלם-רפאלי: אף אחד לא סוגר את האינטרנט.

שולי מועלם-רפאלי: סוגרים אתרים פורנוגרפיים.

ניר הירשמן: זה האזנות הסתר של מפא"י ושלטון החושך של בן-גוריון.

ניר הירשמן: זה מה שעושים לנו.

ניר הירשמן: זה מה שאתם מחפשים?

שולי מועלם-רפאלי: אדוני, יש כבר היום רשימות שחורות, ולא ראיתי אותך עומד בצמתים.

ניר הירשמן: אנחנו לא צריכים לשבת בשני צדדים של המתרס.

שולי מועלם-רפאלי: אדוני רוצה לחסום פורנוגרפיה, כן או לא?

שולי מועלם-רפאלי: זאת כל השאלה.

ניר הירשמן: אדוני רוצה להפסיק פורנוגרפיה, אבל לא לשלם במחיר של חופש הפרט במדינת ישראל.

שולי מועלם-רפאלי: אף אחד לא פוגע בחופש הפרט.

שולי מועלם-רפאלי: מעניין למה אתה לא מאפשר לילדים לקנות אלכוהול.

שולי מועלם-רפאלי: זו גם פגיעה בחופש הפרט של ילדים ונוער.

שולי מועלם-רפאלי: ולהיכנס לחנויות שמוכרות אביזרי מין.

שולי מועלם-רפאלי: למה זו לא פגיעה בחופש הפרט?

שולי מועלם-רפאלי: אז למה אתה מתנגד לחסימה של אתרים פורנוגרפיים?

ניר הירשמן: בגלל שזו שלילה של חופש הביטוי.

שולי מועלם-רפאלי: זו לא שלילה של חופש ביטוי.

שולי מועלם-רפאלי: אין שום חופש ביטוי בפורנוגרפיה.

שולי מועלם-רפאלי: שום חופש ביטוי אין בפורנוגרפיה.

מכלוף מיקי זוהר: אי אפשר.

מכלוף מיקי זוהר: אני אפסיק את הדיון, שולי.

שולי מועלם-רפאלי: אני מחויבת לערכים שעל בסיסם קיימת מדינת ישראל.

שולי מועלם-רפאלי: אלפיים שנה חיכו לחזור למדינה הזאת, לא בשביל שאתה תאפשר פורנוגרפיה.

ניר הירשמן: אני אאפשר פורנוגרפיה?

ניר הירשמן: צריך לתבוע את מפיצי הפורנוגרפיה, צריך להכניס אותם לכלא.

ניר הירשמן: צריך להגן על הילדים.

קריאה: בדיוק, ולא לאפשר להם.

קריאה: גם להם מגיע מרחב מוגן.

ניר הירשמן: אנחנו אתכם, תבינו.

רונן לשם: אתה לא איתנו.

רונן לשם: אתה לא איתנו.

רונן לשם: אתה לא שומר על הילדים.

רונן לשם: את מי נתבע, את הסיני?

רונן לשם: את היפני?

ניר הירשמן: איזה סיני ואיזה יפני?

מכלוף מיקי זוהר: אני אוציא מהדיון אנשים.

מכלוף מיקי זוהר: גאל, עמדתך לגבי הנוסח.

גאל אזריאל: כמו שאמרתי קודם, הנוסח הועבר אלינו רק אתמול בצהריים, ולכן מדובר בהערות ראשוניות.

גאל אזריאל: נשמח להשלים ולבחון את הדברים כמו שצריך בתהליך חקיקה ראוי.

גאל אזריאל: דבר ראשון, בנוסח שקיבלנו אתמול הבנו ששוב יש הצעה לתקן את ההגדרה של מהו חומר תועבה הכלול בתוכן פוגעני, לפי סעיף 4(ט) לחוק התקשורת.

גאל אזריאל: כך שבמקום שיהיו כלולים הצגת יחסי מין שיש בהם אלימות, התעללות, ביזוי, השפלה או ניצול, במקום זה יהיה כתוב:

גאל אזריאל: הצגת יחסי מין מכל סוג שהוא.

גאל אזריאל: בנוסף לפסקאות הנוספות לעניין הצגת יחסי מין עם קטין או הצגת אדם או איבר מאיבריו כחפץ זמין לשימוש מיני, יהיה כתוב: הצגת עירום או איבר מין של אדם.

שולי מועלם-רפאלי: לא במקום, בנוסף.

גאל אזריאל: בנוסף לפסקאות האלה תהיה גם פסקה נוספת שתכלול תכנים שגם יהיו מסוננים, הצגת עירום או איבר מין של אדם.

גאל אזריאל: כלומר, יש פה הרחבה מאוד רחבה של מה שהיום, לפחות לפי חוק התקשורת, מפורש כתוכן פורנוגרפי.

מכלוף מיקי זוהר: ההגדרה היא תוכן פוגעני.

גאל אזריאל: יש תוכן פוגעני, הסתה לאלימות.

מכלוף מיקי זוהר: אני רוצה שגברתי תתייחס לוועדה שביקשנו להקים, שהיא תקבע מהו תוכן פוגעני, לא אנחנו.

דנה נויפלד: אבל זה לא מה שהחוק אומר.

מכלוף מיקי זוהר: זה מה שהחוק אומר.

גאל אזריאל: זה לא מה שכתוב בנוסח.

מכלוף מיקי זוהר: גברתי היועצת המשפטית תסביר.

מכלוף מיקי זוהר: יש פה יועצת משפטית של הוועדה, היא תסביר מה הכוונה להקמת ועדה שהיא תקבע מה הוא תוכן פוגעני, לא אנחנו המחוקקים.

ורד קירו: הוועדה תקבע אמות מידה ומאפיינים של התוכן הפוגעני שייחסם על ידי שירות הסינון, כאמור בסעיף קטן (ו), ורשאית היא לקבוע כי תוכן מסוים או סוג מסוים של תכנים - - -

תמר זנדברג: מי יהיה בוועדה הזאת, מירי רגב?

מכלוף מיקי זוהר: תגידי להם את השמות של חברי הוועדה.

מכלוף מיקי זוהר: למה דווקא מירי רגב?

תמר זנדברג: כי היא אוהבת לצנזר.

תמר זנדברג: מה שלא יבוא לה טוב, אז אולי.

תמר זנדברג: אולי יצירות אומנות.

תמר זנדברג: אולי "דויד".

תמר זנדברג: אולי ויקיפדיה ייחסם.

תמר זנדברג: אולי אתרים של מוזיאונים בעולם.

שולי מועלם-רפאלי: כי מוזיאונים בעולם מציגים פורנוגרפיה?

תמר זנדברג: מציגים עירום.

תמר זנדברג: כן, שולי, זו אומנות.

תמר זנדברג: תפתחי אופקים, תרחיבי.

תמר זנדברג: תצטרפי למאה, אפילו לא ה-21, למאה ה-16, ה-15, ה-14.

שולי מועלם-רפאלי: עירום הוא בהגדרתו תוכן פוגעני, גאל?

שולי מועלם-רפאלי: לא ידעתי.

דנה נויפלד: זה מה שכתוב פה.

גאל אזריאל: זה מה שכתבתם בחוק, תוכן פוגעני.

תמר זנדברג: אולי האתר של מרכזי סיוע לנפגעות תקיפה מינית ייחסם.

שולי מועלם-רפאלי: רק עוד לא אמרתם לי שהאתר של חולות סרטן השד ייחסם, ואז נביא טישו ונשתתף כולנו.

גאל אזריאל: המדיניות היא לחסום עירום, זה מה שקרה.

שולי מועלם-רפאלי: יש פה יועצת משפטית שאומרת שהיא חלוקה עליכם לחלוטין.

מכלוף מיקי זוהר: עכשיו אף אחד לא מדבר, רק היועצת המשפטית של הוועדה שלי מדברת והיא מסבירה למה אתם טועים.

ורד קירו: אני רוצה להגיד שמה ששונה לגבי התוכן הפוגעני נשאר התוכן הפוגעני.

ורד קירו: עדיין יש סייג, והסייג הזה נשאר, והכול כשאין בתוכן המוצג ערך אומנותי מדעי, חדשותי, חינוכי או הסברתי המונע בנסיבות העניין את הצגתו.

ורד קירו: הדבר הזה לא השתנה.

גאל אזריאל: איך את מציעה ליישם את הדבר הזה מבחינה טכנולוגית?

מכלוף מיקי זוהר: זה לא העניין שלך.

מכלוף מיקי זוהר: את משפטנית, לא טכנולוגית.

מכלוף מיקי זוהר: זה עניין של משרד התקשורת ושל אנשי האינטרנט.

מכלוף מיקי זוהר: תשאירי את זה להם.

גאל אזריאל: אני משפטנית, נכון, ואני גם אשת מקצוע בנושא הזה.

מכלוף מיקי זוהר: אל תתערבי בעניינים טכנולוגיים, תתערבי בעניינים משפטיים.

מכלוף מיקי זוהר: דברי איתי משפטית.

גאל אזריאל: אני אדבר שוב משפטית.

גאל אזריאל: אני מניחה ששמעתם על הצעת חוק, מה שמכונה חוק הפייסבוק, הצלת הגבלת תוכן ברשת האינטרנט, שמשום מה לא התקדמה בסופו של דבר, שנדונה בוועדת החוקה בוועדה משותפת עם ועדת המדע, וגם בחוק נוסף של סמכות למניעת עבירות באינטרנט, שהוא בעצם הגבלת אתר האינטרנט.

גאל אזריאל: גם שם דיברנו על תכנים מאוד בעייתיים.

גאל אזריאל: דיברנו על הסתה לטרור, על אתרים פדופילים, על אתרים שמציעים שירותי זנות, תכנים מאוד מאוד בעייתיים שהממשלה חשבה שאף אדם בישראל לא צריך שתהיה לו נגישות לתכנים האלה.

גאל אזריאל: בסופו של דבר אחרי הרבה דיונים הגענו למסקנה שחייבים שיהיה בית משפט מחוזי שיקבל החלטה לגבי כל אתר ואתר לפני שחוסמים אותו, כי באמת מדובר בדברים מאוד רגישים.

גאל אזריאל: עד שמחליטים על אתר מסוים שהוא בעייתי ורוצים לסנן אותו.

מכלוף מיקי זוהר: תעתרו לבג"ץ נגד החוק.

תמר זנדברג: אבל למה?

מכלוף מיקי זוהר: באה לפה משפטנית ומנסה להנחות אותי כמחוקק מה לעשות.

מכלוף מיקי זוהר: לא מתאים לי.

מכלוף מיקי זוהר: עם כל הכבוד, אני לא עובד אצל המשפטנים, אני עובד אצל הציבור.

מכלוף מיקי זוהר: זה ההבדל.

תמר זנדברג: למה אתה פוחד לשמוע את העמדה שלה?

מכלוף מיקי זוהר: אני פוחד על הילדים שלי.

מכלוף מיקי זוהר: גם על הילדה שלך אני פוחד, מה לעשות.

תמר זנדברג: אני ממש מודה לך.

תמר זנדברג: אני אזמין אותך לעשות בייביסיטר על הילדה שלי.

מכלוף מיקי זוהר: לא, אין לי זמן.

תמר זנדברג: אני סומכת עליך שתשמור עליה יפה.

מכלוף מיקי זוהר: אני ממש פוחד.

תמר זנדברג: למה אתה כל כך פוחד לשמוע את העמדה של משרד המשפטים?

מכלוף מיקי זוהר: אני פוחד שהם ייחשפו לפורנו.

מכלוף מיקי זוהר: זה יותר מפחיד אותי.

תמר זנדברג: אז בוא נשמע את העמדה ובסוף נחליט.

מכלוף מיקי זוהר: שמענו את העמדה.

תמר זנדברג: לא, לא שמענו.

מכלוף מיקי זוהר: היא אמרה אותה במפורש.

מכלוף מיקי זוהר: את רוצה שאני אפרש לך את זה?

מכלוף מיקי זוהר: אני יכול לעשות לך את זה גם בשפת הסימנים.

מכלוף מיקי זוהר: היא דיברה את זה ברור.

תמר זנדברג: נו, תראה בשפת הסימנים.

מכלוף מיקי זוהר: אני לא יודע.

גאל אזריאל: את ההצעה שלי אתם לא מוכנים לשמוע.

שולי מועלם-רפאלי: אני שואלת איפה היית עד היום.

גאל אזריאל: כל פעם שאני באה להציע הצעה, אתם אומרים: לא רוצים לשמוע את ההצעה שלך.

מכלוף מיקי זוהר: אני לא רוצה לשמוע את ההצעות שלך, גברתי.

שולי מועלם-רפאלי: איתן אמר לך פעם שהוא לא רוצה לשמוע את ההצעות שלך?

שולי מועלם-רפאלי: גאל, תסלחי לי מאוד, אני מוחה על הפגיעה ביושב-ראש ועדת הכלכלה, שנתן לכם הרבה מאוד שעות להציג.

שולי מועלם-רפאלי: אבל כל פעם באתם, ובמקום להביא משהו קונקרטי הסברתם לנו למה אנחנו טועים.

שולי מועלם-רפאלי: אז אנחנו הבנו שלדע

שולי מועלם-רפאלי: ת

שולי מועלם-רפאלי: כם אנחנו טועים, לדעתנו אנחנו לא טועים ואנחנו מזמינים, כמו שאמרתי קודם, את חברי הקואליציה והממשלה להצביע נגד חסימה של אתרים פורנוגרפיים.

שולי מועלם-רפאלי: בבקשה.

מכלוף מיקי זוהר: אני מדבר על הנוסח החדש.

גאל אזריאל: הנוסח שהנחתם אתמול לא משקף את מה שהצגת בתחילת הדיון, עם כל הכבוד.

מכלוף מיקי זוהר: אז יש חברי כנסת שיכולים לטעון טענות, ואני אדחה אותם בוועדת הכנסת בטענת נושא חדש.

שולי מועלם-רפאלי: הדבר היחיד שהוא פער הוא מה הדרך הטכנולוגית.

שולי מועלם-רפאלי: אני הרי הצגתי את זה בפתיחת דבריי.

שולי מועלם-רפאלי: יש פה שתי שאלות, במהות ובדרך.

דנה נויפלד: אתמול הונחה הצעה חדשה שניסחה היועצת המשפטית של הוועדה.

מכלוף מיקי זוהר: אני חייב להגיד לך שהיא ברוח זהה לחלוטין להצעות שלי ושל שולי, עם שינויים מסוימים, יכול להיות אפילו משמעותיים.

מכלוף מיקי זוהר: אבל זה לא משהו חדש.

דנה נויפלד: אני רק מתארת את המצב, עוד לא הערתי כלום.

ורד קירו: אני חייבת לציין שהנוסח הוא כמובן על דעת המציעים, אבל גם פרי דיונים של הממשלה עם הייעוץ המשפטי של ועדת הכלכלה.

גאל אזריאל: הממשלה?

ורד קירו: אני אראה לך את זה.

מכלוף מיקי זוהר: עם אתי בנדלר, כן.

דנה נויפלד: לא עם הממשלה, עם אתי בנדלר.

ורד קירו: אני לא המצאתי שום דבר.

תמר זנדברג: אבל בסוף על בסיס נוסח אנחנו באים לפה.

מכלוף מיקי זוהר: אז הבאנו את הנוסח, הצגנו אותו.

מכלוף מיקי זוהר: שלחנו אותו לכולם.

דנה נויפלד: אני עוד לא אמרתי כלום לגופם של דברים.

דנה נויפלד: אני רק מנסה להבין.

דנה נויפלד: אתמול הונחה הצעה כמו שהונחה.

דנה נויפלד: הבוקר באת עם הצעה נוספת.

מכלוף מיקי זוהר: את מדברת על דף נחיתה?

דנה נויפלד: כן.

מכלוף מיקי זוהר: בסדר, זה אותו עיקרון, מה זה משנה?

ורד קירו: זה משנה את ברירת המחדל.

דנה נויפלד: אני רוצה לנסות להבין, כי ההצעה שהונחה אתמול מדברת על הרחבת ההגדרה של תכנים פוגעניים, שהיא מעבר להגדרת פורנוגרפיה.

מכלוף מיקי זוהר: נכון.

מכלוף מיקי זוהר: לדוגמה, הילד שקפץ מהמרפסת ונהרג, ראינו את אימא שלו בכלי התקשורת, בצדק, לא יכולה לשאת את הכאב, אנחנו רוצים למנוע גם את זה.

מכלוף מיקי זוהר: שאם יש אתרים שמעודדים לאלימות ומשחקים הכוללים מעשי אלימות, אנחנו לא רוצים שהילדים שלנו יראו את זה.

מכלוף מיקי זוהר: ואם אתה בגיר, אתה תקיש את תעודת הזהות שלך ותאריך לידה ותראה את זה להנאתך.

ניר הירשמן: יש חמש שנות מאסר, זה בחוק הגנת הפרטיות.

מכלוף מיקי זוהר: לא קשור.

מכלוף מיקי זוהר: אני לא סומך כרגע על אכיפה, הבנת?

ניר הירשמן: איך אתה יכול שלא לסמוך על אכיפה?

מכלוף מיקי זוהר: כי כעובדה לא אוכפים.

דנה נויפלד: עוד לא אמרתי כלום לגופם של דברים, אלא רק לנסות להבין את היחס בין ההצעה של אתמול להצעה של היום.

דנה נויפלד: ההצעה של אתמול הרחיבה את ההגדרה של תכנים פוגעניים והפכה את ברירת המחדל ודיברה שם על הקמת ועדה ועל ההרכב שלה ועל הפרמטרים.

דנה נויפלד: הבוקר דיברת על הצעה שאומרת דף נחיתה, שמעבירה את ההחלטה לספק ואת התקשורת בין הספק לבין המרשם של משרד הפנים.

דנה נויפלד: אני רוצה להבין האם ההצעה הזאת היא נוספת על ההצעה של אתמול, עוד נדבך, או שזה בא במקום.

דב חנין: זו תיאוריית הכאוס.

מכלוף מיקי זוהר: אני אענה לך.

גאל אזריאל: ואם אפשר עוד שאלה, כל כמה זמן דף הנחיתה יוצג.

גאל אזריאל: כי בהתחלה הבנו לפי הדברים שלך בתחילת הדיון, שכל פעם שרוצים להיכנס לאתר שיוגדר אתר פורנוגרפי, יוצג דף כזה, ובאיזשהו שלב בהמשך הדיון דיברת על כך שזה יהיה אולי כל חודש, כל שלושה חודשים, כל חצי שנה.

דב חנין: איך תצנזרו את ואללה ואת ווינט?

מכלוף מיקי זוהר: דב, היום כשאנחנו מדברים על ילדים ופורנו, אני לא חושב שזה זמן לעשות פוליטיקה.

דב חנין: לא פוליטיקה.

דב חנין: אני מדבר על עירום.

שולי מועלם-רפאלי: אם בווינט ובוואלה יש פורנוגרפיה, אז גם את זה יהיה צריך לסנן.

תמר זנדברג: איך מבדילים מה פורנוגרפיה?

שולי מועלם-רפאלי: יש הגדרה מאוד ברורה לפורנוגרפיה.

שולי מועלם-רפאלי: הצגת יחסי מין שיש בהם – זה חוק התקשורת.

ניר הירשמן: אבל כתבתם עירום, הוספת עירום.

מכלוף מיקי זוהר: לא מדובר על עירום.

תמר זנדברג: "דויד" של מיכאל אנג'לו לא יוכל להיות מוצג לילדים.

מכלוף מיקי זוהר: תוכן פוגעני מוגדר בחוק.

דב חנין: פוגעני?

שולי מועלם-רפאלי: כן, בחוק התקשורת.

מכלוף מיקי זוהר: יש בחוק סייגים שקובעים מה הוא לא פוגעני.

מכלוף מיקי זוהר: אומנות, עניינים של רפואה, כמו אישה מיניקה, עניינים של חינוך.

מכלוף מיקי זוהר: אלה דברים שהם לא פוגעניים ויש סייגים בחוק.

תמר זנדברג: מי יעשה את המיון הפרטני?

תמר זנדברג: מי יבדיל?

מכלוף מיקי זוהר: יש ועדה שקמה.

תמר זנדברג: הוועדה תסתכל על כל אתר?

מכלוף מיקי זוהר: הוועדה היא ועדה מקצועית.

מכלוף מיקי זוהר: שני אנשי אקדמיה, בעל מומחיות בתחום האומנות ובתחום החינוך, שני נציגי ציבור בתחום האינטרנט וכדומה.

תמר זנדברג: מה הם יעשו?

תמר זנדברג: הם יבחנו באופן אישי כל פרסום?

מכלוף מיקי זוהר: לא.

מכלוף מיקי זוהר: הם יקבעו עיקרון בסיסי.

תמר זנדברג: ומי יישם את העיקרון הזה?

מורן לניאדו: טכנולוגים.

תמר זנדברג: יפה.

תמר זנדברג: מי יהיה הגורם האנושי שיעשה מה שאמר השופט ברנדייס, שאמר: אני לא יודע להגדיר מה זה פורנוגרפיה, אבל כשאני רואה אני יודע.

תמר זנדברג: מי יהיה הגורם שיבדיל בין "דויד" של מיכאל אנג'לו לבין פורנוגרפיה?

מכלוף מיקי זוהר: הוועדה תקבע.

תמר זנדברג: היא תראה מראש כל תוכן?

מכלוף מיקי זוהר: לא, היא תקבע מה זה.

תמר זנדברג: אבל מי יישם את זה?

מכלוף מיקי זוהר: חברות האינטרנט.

תמר זנדברג: איך טכנית?

שולי מועלם-רפאלי: כמו שהיום הם עושים את זה כשאתה משלם להם עוד כסף.

תמר זנדברג: הפוך.

תמר זנדברג: היום יש אתרים שהם אתרי פורנוגרפיה, שאם את רוצה להיכנס אליהם את צריכה - - -

שולי מועלם-רפאלי: לא, יקירתי.

שולי מועלם-רפאלי: היום את יכולה להיכנס לכל אתר בלי שום דבר שמפריע לך.

שולי מועלם-רפאלי: אז אל תגידי לי את יכולה.

שולי מועלם-רפאלי: לא, את לא יכולה כלום.

תמר זנדברג: את יכולה בתור אימא לבקש.

מכלוף מיקי זוהר: יש לך תשובה מאיש מקצוע.

מכלוף מיקי זוהר: ניר יוגב.

ניר יוגב: ביקשתי להגיד משהו אחר.

ניר יוגב: אנחנו בדיון הקודם הואשמנו בזה שאנחנו מתפרנסים ממכירת פורנוגרפיה לילדים, ולכן אנחנו מתנגדים לחוק.

ניר יוגב: בדיון הזה אני מקבל אינדיקציות לזה שאנחנו תומכים בחוק.

ניר יוגב: אני רוצה להגיד משהו למען הסר ספק.

דב חנין: מי אדוני?

ניר יוגב: אני מנהל הרגולציה של סלקום.

ניר יוגב: אני חושב שהשאלה הערכית צריכה להיות מוכרעת על-ידי המחוקק ועל-ידי המדינה ועל-ידי ארגונים אזרחיים אחרים שנמצאים פה.

ניר יוגב: אני לא חושב שתפקיד המגזר העסקי הוא להביע עמדה בשאלה הערכית האם צריך להיות חסום או לא חסום, ולכן אני לא מבין את העמדה של סלקום בעניין הזה.

ניר יוגב: יש פה דיון, תקבל הוועדה איזו החלטה שהיא תקבל.

ניר יוגב: אני פה כדי לבוא ולהגיד מה אפשר ומה אי אפשר מבחינה טכנית.

ניר יוגב: זה הכול.

ניר יוגב: מבחינת סינון האתרים, יש פתרונות מקובלים בעולם.

ניר יוגב: הסבירו את זה בדיון הקודם.

ניר יוגב: יש פתרונות מבוססי BNS, יש פתרונות מבוססים של תוכנות מקומיות, לכל אחד יתרונות וחסרונות.

ניר יוגב: העברנו נייר עבודה מסודר, שבחלקו נזכר על-ידי משרד התקשורת בדיון הקודם.

ניר יוגב: צריך להבין שלכל אחת מהשיטות יש יתרונות וחסרונות.

ניר יוגב: בשיטה של סינון BNS זה לא שיושב אדם בספק האינטרנט ומסתכל על התוכן ומחליט אם לפתוח או לא לפתוח.

ניר יוגב: חברת האינטרנט, או שהיא מפתחת בעצמה או שהיא קונה פתרון מאיזושהי חברה בין-לאומית מוכרת.

ניר יוגב: אנחנו חושבים שזה רעיון טוב שמשרד התקשורת יבוא ויבחן את הכלים האלה ויאשר שמדובר בכלי שהוא כלי איכותי ואמין.

שולי מועלם-רפאלי: נכון.

שולי מועלם-רפאלי: זה גם בחוק באחריות שלו.

ניר יוגב: אבל בסינון שהוא סינון רשתי, צריך להבין, נאמר פה והיו ויכוחים על זה, יש סינון יתר ויש סינון חסר.

ניר יוגב: זה לא מאה אחוז.

ניר יוגב: יהיו אתרים שהם אתרים שמציגים תוכן פוגעני והם יהיו פתוחים, ויהיו אתרים שמציגים תוכן לגיטימי שיהיו חסומים.

ניר יוגב: זה בלתי נמנע, ויחד עם זאת הדבר הזה – אני לא יודע להגיד לך אם הוא ייתן פתרון של 70%, 80% או 90%.

ניר יוגב: הדבר הזה הוא יעיל.

ניר יוגב: הוא לא יעיל ב-100%.

מכלוף מיקי זוהר: ציינת הכול מדויק, רק נתון אחד שכחת לומר ואני מבקש לומר אותו.

מכלוף מיקי זוהר: אם במקרה, חלילה, אתר שלא היה צריך להיות מסונן סונן, ואותו בגיר מתעקש להיכנס לאתר הזה, הוא בעצם יהיה מסונן רק מילד, כי הבגיר יוכל פשוט להקיש את הפרטים ולהמשיך הלאה לאתר.

מכלוף מיקי זוהר: זאת אומרת, הדבר היחיד שעלולים לפגוע באינטרס שלו זה בילד קטן שמנענו ממנו לראות תמונת עירום שהוא כן יכול היה לראות בהתאם לקריטריונים.

נתנאל כהן: חשוב לי להגיד משהו שמשלים את מה שניר אמר כאן, כי זה נוגע במהות מה שמוצע כאן.

נתנאל כהן: התוכנות שמדבר עליהן מיקי היום יודעות כבר מראש גם להגדיר את ההגדרות שהגדרתם כאן וגם למנוע את הקמת הוועדה.

נתנאל כהן: לכן עצם העובדה שיש משהו טכני שנקרא דף נחיתה ויש כלי סינון שנמצא בקצה והוא מקובל בשוק ועליו אנחנו צריכים לאכוף שלא יהיו פרוץ בשוק, מונע מאתנו וגם מהחוק להגדיר מה זה תוכן פוגעני או מה זה פורנוגרפיה, כי הוא מדבר על האתרים עצמם והוא מסנן אותם, והוא מונע מאתנו להקים את הוועדה הזאת.

נתנאל כהן: אתם מצפים שעכשיו שר התקשורת יקים ועדה, ואנחנו במקום לפקח על זה שאנחנו רוצים לקדם את תשתיות מדינת ישראל לדור החמישי, נתחיל לפקח כרגע על פורנו באינטרנט?

שולי מועלם-רפאלי: האמת, כן.

שולי מועלם-רפאלי: באנגלייה זה קורה.

מורן לניאדו: זה לא קורה באנגלייה, זה לא נכון.

מכלוף מיקי זוהר: אני חושב שעל מדינת ישראל חלה אחריות על ילדי ישראל, מה הם רואים ומה הם לא רואים.

שולי מועלם-רפאלי: במדינה הנחשלת אנגלייה הוביל ראש ממשלת אנגלייה הקמת ועדה ציבורית.

מכלוף מיקי זוהר: אני רוצה לומר מספר דברים, לענות גם למחלקה המשפטית, להגיד לכם גם מה הולך לקרות וגם להציע לכם תוכנית עבודה.

מכלוף מיקי זוהר: שיניתי את דעתי.

מכלוף מיקי זוהר: החוק לא יוצבע ביום רביעי אלא יוצבע ביום שני הבא.

מכלוף מיקי זוהר: זאת אומרת שיש לכם שבוע שלם לעבוד על העניין הזה.

מכלוף מיקי זוהר: ביום שני אצביע על החוק בכל מקרה.

מכלוף מיקי זוהר: מי שיכול לעצור אותי זה רק ההוא למעלה.

מכלוף מיקי זוהר: אני מצביע ביום שני על החוק.

דב חנין: מי זה ההוא למעלה, יו"ר הקואליציה?

מכלוף מיקי זוהר: לא, הקדוש ברוך הוא.

מכלוף מיקי זוהר: אם תהית.

מכלוף מיקי זוהר: לא רק שהנוסח יועבר אליכן, אתן מתכבדות לשבת עם היועצת המשפטית של הוועדה ולסיים את הנוסח ביחד איתה.

מכלוף מיקי זוהר: אתן לא חייבות אבל מוזמנות לסיים את הנוסח יחד איתה.

מכלוף מיקי זוהר: הנוסח יאמר כדלקמן: בפעם הראשונה שמנוי אינטרנט ירצה להיכנס לאתר פורנוגרפי או פוגעני בהגדרתו כחוק, ההגדרה החוקית שלו והוועדה תייצר את הקריטריונים הבסיסיים לענייני תכנים פוגעניים, מה מסכן את הילדים של אזרחי ישראל – זה מה שמעניין אותנו, רק ילדים ונוער, לא בגירים – אתה תרצה להיכנס לאתר פוגעני, יופיע לך דף נחיתה.

מכלוף מיקי זוהר: בדף הנחיתה הזה תצטרך להקיש פרטים שאתם תקבעו.

מכלוף מיקי זוהר: מבחינתי כל פרט שיוכיח שאותו אדם הוא בגיר, בכל דרך שלא תרצו, ברגע שהוא הוכיח שהוא בגיר הוא יוכל להמשיך בגלישה שלו הלאה.

מכלוף מיקי זוהר: אם הוא קטין, הוא לא יוכל להמשיך בגלישה שלו הלאה.

מכלוף מיקי זוהר: לעניות דעתי דף הנחיתה זה צריך להגיע פעם בחצי שנה.

מכלוף מיקי זוהר: שולי אומרת שלושה חודשים.

מי-טל גרייבר שורץ: זאת הדרך להגן על הילדים?

קריאה: כל פעם שהוא מבקש.

מכלוף מיקי זוהר: לא כל פעם.

מי-טל גרייבר שורץ: זאת אומרת שאם מישהו בבית נכנס לאתר פורנוגרפי והקיש את הקוד כי הוא בגיר, אז מעכשיו הילדים במשך שלושה חודשים או חצי שנה חשופים?

מכלוף מיקי זוהר: בבית כן.

מכלוף מיקי זוהר: בבית שלהם כן.

מי-טל גרייבר שורץ: מה זה בבית שלהם?

מכלוף מיקי זוהר: זאת אומרת שאם האבא נכנס ולא עשה - - -

שולי מועלם-רפאלי: כי היום יקירתי אין להם שום חסימה.

מי-טל גרייבר שורץ: אתם מנסים להגן.

שולי מועלם-רפאלי: אנחנו מנסים להגן - - -

מי-טל גרייבר שורץ: יש היום פתרונות שניתנים, וההורה צריך לבקש אותם.

שולי מועלם-רפאלי: רק אם ההורים שמים כסף.

שולי מועלם-רפאלי: אינטרסים כלכליים שהם בלתי נסבלים.

מכלוף מיקי זוהר: אני עונה לך.

מכלוף מיקי זוהר: אם וכאשר ברשת הביתית בלבד, לא הסלולרית, אחד מההורים רוצה לגלוש באתר פורנו, זה לגיטימי.

מכלוף מיקי זוהר: נכנס לאתר פורנו, יצא אותו דף נחיתה.

שולי מועלם-רפאלי: אני מבקשת שייאמר לפרוטוקול שבעיני זה לא לגיטימי.

מכלוף מיקי זוהר: אני אמרתי את זה בציניות, חברת הכנסת שולי מועלם.

מכלוף מיקי זוהר: תירגעי.

תמר זנדברג: בפרוטוקול עוד ציניות, צריך להגיד.

מכלוף מיקי זוהר: בסדר.

מכלוף מיקי זוהר: אז אין ציניות לפרוטוקול.

תמר זנדברג: מי שיקרא את זה אחר כך לא ידע שהיית ציני.

מכלוף מיקי זוהר: בסוגריים, ציני.

מכלוף מיקי זוהר: נניח שהוא נכנס ויצא מולו דף הנחיתה הזה והוא הקיש את הפרטים שלו, במשך שלושה חודשים הבית פתוח לפורנו והילדים שלו יהיו חשופים.

שולי מועלם-רפאלי: ההורים ידעו שאם הם פתחו זה פתוח עד הפעם הבאה.

מי-טל גרייבר שורץ: זה מחדל.

תמר זנדברג: אני לא מבינה מה אתם רוצים, אבל אתם מפקירים את הילדים.

שולי מועלם-רפאלי: ברור, אנחנו מפקירים אותם.

ניר יוגב: כל פעם שהמנוי ייכנס לדף הנחיתה, אם הוא עושה את זה מיוזמתו הוא יכול לשנות את ברירת המחדל.

ניר יוגב: זה לא שאם הוא פותח את זה עכשיו אז אני לא נותן לו לשנות את זה עכשיו שלושה חודשים או שנה.

ניר יוגב: אם הוא ייכנס עוד פעם וירצה לחסום, הוא ייחסם.

מכלוף מיקי זוהר: אני רוצה להבין.

מכלוף מיקי זוהר: כל פעם שנכנסתי יש לי דף נחיתה?

ניר יוגב: לא.

ניר יוגב: לפי ההצעה של אדוני החברות יציעו דף נחיתה.

ניר יוגב: מיוזמתן הן יחסמו אותו בפעם הראשונה, לא תהיה למנוי ברירה אלא להגיע לדף הנחיתה, אם הוא ביקש להגיע לאתר פוגעני.

ניר יוגב: לצורך העניין, המנוי ביקש להיפתח, הוא לא יראה את דף הנחיתה הזה יותר.

ניר יוגב: אם המנוי לצורך העניין ביקש להיות חסום ובשעה 22:00 התחשק לו כן לפתוח, אז הוא יכול להיכנס לדף הנחיתה, לפתוח, ובשעה 23:00 להיכנס עוד פעם לדף הנחיתה ולהיחסם.

מכלוף מיקי זוהר: זה מעולה.

תמר זנדברג: היום אתם מחויבים בחוק להציע חסימה להורה, נכון?

ניר יוגב: מחויבים ליידע את ההורה שיש באפשרותו לקבל בחינם.

תמר זנדברג: מצוין.

תמר זנדברג: השאלה היא כזאת, מה ההבדל בין המצב הזה, שהוא מצב פשוט שבו הורה מבקש לפי הצעתכם את הסינון, לבין מצב שבו הורה יבקש לפתוח, ואחר כך הוא צריך להחזיר בחזרה מיוזמתו את הסינון.

מורן לניאדו: ברירת המחדל היא שלילית.

מכלוף מיקי זוהר: תמר, זה לא נכון מה שאת אומרת.

תמר זנדברג: הרי מה אמרתם?

תמר זנדברג: אם הורה ביקש לפתוח, זה יישאר פתוח אלא אם כן הוא חוסם בחזרה.

מכלוף מיקי זוהר: לא, הפוך.

מכלוף מיקי זוהר: יש מצב כזה שברגע שנכנסת לאתר פורנוגרפי, קודם כל יש לך דף נחיתה, רשום בהתאם להוראות חוק של מדינת ישראל להגן על קטינים מפני תכנים פוגעניים, נדרשת הזדהות שאתה בגיר.

מכלוף מיקי זוהר: הזדהית שאתה בגיר, מופיעות לך שתי אפשרויות, להתקין על המערכת שלך את הסינון הזה, או לא מעוניין.

מכלוף מיקי זוהר: תחליט אם אתה רוצה את הסינון או לא.

ניר הירשמן: אז למה שהוא לא יתקין לעצמו סינון?

שולי מועלם-רפאלי: כי זה לא קורה.

תמר זנדברג: הסינון הזה שעכשיו הוא עושה, במה הוא שונה מהסינון שקיים היום בחוק?

מכלוף מיקי זוהר: אנשים לא עושים את זה.

תמר זנדברג: אז למה שעכשיו הם יעשו את זה?

מכלוף מיקי זוהר: הם לא עושים את זה לא כי הם לא רוצים.

מכלוף מיקי זוהר: או טכנופוביה, מפחדים מהעניין הטכנולוגי, או שלפעמים הם אומרים לעצמם מה יקרה אם מחר ארצה לפתוח.

מכלוף מיקי זוהר: הם נכנסים ללחץ, הם פשוט לא עושים את זה כעובדה.

מכלוף מיקי זוהר: אני מבטיח לך שברגע שהדבר הזה יקרה, רוב הציבור ירצה הגנה על הילדים שלו.

מכלוף מיקי זוהר: אגב, מה זה הגנה על הילדים?

מכלוף מיקי זוהר: כשאתה תגיד בברירת המחדל כן, אני רוצה להיות מוגן, יהיה לך קוד להשתמש כבגיר.

מכלוף מיקי זוהר: אבל לילדים לא יהיה הקוד.

מכלוף מיקי זוהר: זה כל הסיפור.

תמר זנדברג: אבל הרגע אמרתם שדף הנחיתה הוא כל שלושה חודשים או כל חודש.

תמר זנדברג: הוא יישאר פתוח.

מכלוף מיקי זוהר: לא.

מכלוף מיקי זוהר: אני אומר שאני מוכן לעשות דף נחיתה מדי שלושה חודשים אם וכאשר המצב הוא כזה, ניר, שברגע שהופיע מולי דף הנחיתה, הקשתי את הפרטים והוכחתי שאני בגיר, ברגע שהעלמתי את דף הנחיתה הוא נעלם לי לשלושה חודשים.

מכלוף מיקי זוהר: שלושה חודשים הוא לא קיים מולי, ופעם בשלושה חודשים אני מקבל את דף הנחיתה הזה אם שיניתי את דעתי או לא.

מכלוף מיקי זוהר: אם וכאשר יש לי את דף הנחיתה זה מדי שלושה חודשים ואני על בסיס קבוע לא רוצה אותו, אז על בסיס קבוע האינטרנט שלי פתוח לאתרים פוגעניים.

מכלוף מיקי זוהר: אבל אם אני בעל מנוי שנוח לי עם דף הנחיתה הזה, אז כל מה שאני צריך לעשות זה להגיד תודה רבה לדף הנחיתה ולסגור את הדפדפן.

מכלוף מיקי זוהר: כי אני לא מתכוון גם ככה לפתוח אותו.

מכלוף מיקי זוהר: מהרגע שהגשתי את הפרטים, אותם פרטים שהוכחתי שאני מעל גיל 18, ואחרי שהוכחתי שאני מעל גיל 18 בחרתי שאני לא מעוניין בשירות, אני לא צריך את דף הנחיתה הזה מולי עוד פעם.

מכלוף מיקי זוהר: כל עוד לא עשיתי את זה, דף הנחיתה ימשיך להופיע פעם אחר פעם.

ניר יוגב: אני חושב שאפשר למצוא פתרון פחות אגרסיבי.

ניר יוגב: אני חושב שברגע שאם הצעת את דף הנחיתה הזה פעם אחת, אתה יכול לשלוח למנוי מייל או ווצאפ ולהגיד לו: אם אתה רוצה לשנות את דעתך, זה הלינק, תיכנס לדף הנחיתה.

ניר הירשמן: זה קיים עכשיו.

שולי מועלם-רפאלי: זה לא קיים גם עכשיו.

שולי מועלם-רפאלי: אל תשקרו לחברי הכנסת.

שולי מועלם-רפאלי: זה לא קיים עכשיו.

שולי מועלם-רפאלי: אתם משקרים לחברי הכנסת.

מי-טל גרייבר שורץ: לי אין בבית סינון אתרים והתקנתי את זה חינם.

מי-טל גרייבר שורץ: למה זה לא קיים?

מכלוף מיקי זוהר: רעיה ממשרד האוצר, בבקשה.

רעיה עדני: אני מתנצלת בפני הוועדה, טעות שלי.

רעיה עדני: להבנתי משיחותינו המוקדמות לפני החוק, דובר על דף נחיתה שמתקבל לכל המנויים, לא משנה לאן הם גולשים, לא קשור לאתרים מסוימים.

מכלוף מיקי זוהר: לא, רק אם נכנסים לאתר פורנוגרפי.

דנה נויפלד: למה לעשות את זה?

מכלוף מיקי זוהר: לא רוצה לכולם.

מכלוף מיקי זוהר: למה?

דנה נויפלד: כי אז זה לא עושה את ההשחרה של הרשימה השחורה.

דנה נויפלד: זה פותר את הבעיה.

מכלוף מיקי זוהר: אוקיי.

מכלוף מיקי זוהר: דף נחיתה לכולם?

מכלוף מיקי זוהר: לא מפריע לי.

מכלוף מיקי זוהר: ואז בדף הנחיתה כולם מחליטים?

שולי מועלם-רפאלי: ואז כל פעם שהוא ייכנס לאינטרנט יופיע לו?

מכלוף מיקי זוהר: לא.

גאל אזריאל: כל חצי שנה.

מכלוף מיקי זוהר: אני לא יודע אם זה נכון.

מכלוף מיקי זוהר: אני לא מקבל את זה.

תמר זנדברג: שיהיה דף נחיתה לכולם.

תמר זנדברג: הרי הם מחויבים היום להציע.

תמר זנדברג: שאותה הצעה, במקום בשיחת מכירה, תהיה בדף נחיתה.

שולי מועלם-רפאלי: זה מה שאנחנו אומרים.

דנה נויפלד: ההבדל הוא שאת אומרת שנכנסים לאתר פורנו, לאתר מין.

דנה נויפלד: זה יוצר את ההשחרה של הרשימה.

דנה נויפלד: אם זה בפעם הראשונה שהם רוצים לגלוש, לכולם, בלי קשר לשאלה לאיזה אתר הוא נכנס, יש לו אותו דף נחיתה שאת מדברת עליו, בלי להשחיר.

תמר זנדברג: בהפעלת המנוי.

רעיה עדני: למה זה לא טוב?

שולי מועלם-רפאלי: כי זה לא עונה.

ניר יוגב: אני מתייחס להיבטים הטכניים.

ניר יוגב: אני חושב שלבוא ולחסום את האינטרנט בישראל עד שהמנוי יפעל, נשמע לי מטורף.

תמר זנדברג: גם מי שלא עשה מנוי חסום מהאינטרנט.

תמר זנדברג: אני לא מבינה.

ניר יוגב: אני אסביר.

מכלוף מיקי זוהר: אתה לא צריך להסביר, כי אני לא אלך על זה.

מכלוף מיקי זוהר: הסברנו דבר כזה, רעיה.

מכלוף מיקי זוהר: כשאדם נכנס לאתר פורנוגרפיה, יבוא לו דף נחיתה.

מכלוף מיקי זוהר: בדף הנחיתה הוא יצטרך להוכיח שהוא בגיר.

מכלוף מיקי זוהר: אחד מהרעיונות שעלו זה להקיש תעודת זהות ותאריך לידה.

מכלוף מיקי זוהר: זה יהיה מתואם אם מרשם האוכלוסין ויראו שהוא בגיר.

מכלוף מיקי זוהר: אם הוא הוכיח שהוא בגיר, יש לו אפשרות לבחור אם כן להיות מסונן או לא.

מכלוף מיקי זוהר: החליט להיות מסונן, כל הבית מוגן, הוא מוגן.

מכלוף מיקי זוהר: החליט לא להיות, הוא לא יהיה.

שולי מועלם-רפאלי: בכל נקודת זמן הוא יוכל לשנות.

מכלוף מיקי זוהר: בכל נקודת זמן הוא יוכל לשנות את זה.

מכלוף מיקי זוהר: נניח תוך חצי שנה הוא יקבל עוד פעם את דף הנחיתה הזה, או הודעה שהוא יכול לחזור.

מכלוף מיקי זוהר: אבל העניין פה הוא שאם אתה קטין, לא הצלחת לעבור את דף הנחיתה הזה, זה הכול.

רעיה עדני: בכל מקרה אני חושבת שהמודל שבו כלל משקי הבית - - -

מכלוף מיקי זוהר: זה קשה וזה גם לא יהיה יעיל.

רעיה עדני: כל משתמש חדש שנכנס היום לאינטרנט נדרש לעשות מספר פרוצדורות בשביל להגיע לרשת האינטרנט.

רעיה עדני: אנחנו מוסיפים פה עוד פרוצדורה.

רעיה עדני: אנחנו אומרים, אתה חייב לבחור האם אתה מעוניין לסנן את התכנים באינטרנט או לא.

רעיה עדני: כל אזרח במדינת ישראל חייב לבחור האם לסנן או לא לסנן את התכנים.

רעיה עדני: אני חושבת שזה גם פתרון יותר אפקטיבי מהבחינה הזאת, כי אתם מחכים עד הרגע שבו מישהו מהבית – מה שהסביר פה ניר הוא שהתוכנות האלה חלקן לא מאוד אפקטיביות, בטח הסינון הרשתי.

רעיה עדני: לכן אם אתה גורם לכלל משקי הבית לבחור את זה, הסינון הוא יותר אפקטיבי, כי הם יכולים לבחור להתקין תוכנה.

רעיה עדני: כל משקי הבית בישראל, התוכנות הן יותר אפקטיביות כשהן על המחשב.

רעיה עדני: כשכל משקי הבית נדרשים לבחור האם להתקין תוכנה או לא, המטרה של החוק מושגת בצורה טובה יותר ואתה נמנע מלהשחיר אוכלוסייה שלמה.

מכלוף מיקי זוהר: אני מוכן לעשות גם וגם.

מי-טל גרייבר שורץ: זה מה שקיים באנגלייה.

ניר הירשמן: לנו אין התנגדות.

שולי מועלם-רפאלי: ברור שאין לכם התנגדות, כי זה בדיוק משאיר את המצב כפי שהוא היום.

שולי מועלם-רפאלי: תעשו לי טובה, אתם בעד פורנוגרפיה.

שולי מועלם-רפאלי: זה לא יעזור לך.

שולי מועלם-רפאלי: רעיה, מה שאת מציעה משאיר את המצב כמו שהוא היום.

שולי מועלם-רפאלי: תודה רבה, לא.

שולי מועלם-רפאלי: אנחנו רוצים סינון.

מכלוף מיקי זוהר: רעיה, יכול להיות שמה שאת אומרת זה תוספת לחוק.

מכלוף מיקי זוהר: נעשה גם את זה וגם את זה.

מכלוף מיקי זוהר: זה פתרון מצוין, אבל חלקי.

מכלוף מיקי זוהר: אנחנו נעשה גם את זה וגם את זה.

שולי מועלם-רפאלי: הבגיר יבחר אתרים פורנוגרפיים שהוא רוצה לסנן אותם.

שולי מועלם-רפאלי: פתאום אין לכם בעיה שכל האינטרנט יהיה מסונן?

שולי מועלם-רפאלי: ואוו.

ניר הירשמן: אין לנו בעיה לחסום פורנוגרפיה.

מכלוף מיקי זוהר: אני מבקש לעצור.

מכלוף מיקי זוהר: רעיה, הצעת חוק תקציבית זה מעל 6 מיליון שקל?

רעיה עדני: כן.

מכלוף מיקי זוהר: אז אנחנו מבקשים לשבת מול הגוף הרלוונטי וגם מולנו המציעים כדי שזו לא תהיה הצעת חוק תקציבית, וגם לא תכלול את ענייני הנומרטור בתוכה.

מכלוף מיקי זוהר: כדי שהיא תהיה פחות מ-6 מיליון שקל.

רעיה עדני: אני מציעה שאנחנו ננהל גם דיון מקצועי עם חברי הכנסת.

שולי מועלם-רפאלי: אנחנו מנהלים אותו כבר 12 מפגשים, רעיה, ולא הבאתם שום הצעה.

מכלוף מיקי זוהר: דווקא את לא מבינה.

מכלוף מיקי זוהר: שיתוף פעולה פורה עם משרד האוצר.

מכלוף מיקי זוהר: נא לא להאשים סתם.

מכלוף מיקי זוהר: הם שינו את הגישה, ורעיה הובילה את זה.

מכלוף מיקי זוהר: מה שאת הצעת הוא דבר נכון.

מכלוף מיקי זוהר: יכול להיות שזה יהיה גם וגם.

מכלוף מיקי זוהר: מצד אחד נודיע לכולם להחליט כן או לא בפעם הראשונה, ואחרי זה מי שהחליט שלא, עדיין יהיה לו דף הנחיתה הזה שהוא יצטרך להקיש את תעודת הזהות ואת תאריך הלידה שלו.

קריאה: אבל הוא החליט שלא.

מכלוף מיקי זוהר: כך אנחנו רוצים.

מכלוף מיקי זוהר: אנשי המקצוע, במיוחד הייעוץ המשפטי, מתבקשים לנהל שיג ושיח לגבי נוסח החקיקה שתוצבע ביום שני הבא.

מכלוף מיקי זוהר: מה שתספיקו, תספיקו.

מכלוף מיקי זוהר: מה שלא תספיקו, ננסה להספיק לפני קריאה שנייה ושלישית.

גאל אזריאל: רק לגילוי נאות, אני טסה מחר לשבוע, אבל אני בטוחה שעוד אנשים בייעוץ וחקיקה יסייעו.

מכלוף מיקי זוהר: מישהו יחליף אותך.

מכלוף מיקי זוהר: נסיעה טובה.

מכלוף מיקי זוהר: סעי לשלום וחזרי לשלום, בעזרת השם.

שולי מועלם-רפאלי: תיהני.

שולי מועלם-רפאלי: נסיעה טובה.

גאל אזריאל: תודה רבה.

מכלוף מיקי זוהר: אנחנו מאחלים לכולכם חג חנוכה שמח.

מכלוף מיקי זוהר: תודה רבה.

מכלוף מיקי זוהר: הישיבה נעולה.